|  |
| --- |
| חוברת עזר במשנה |
|  |
|  |

חוברת עזר למשנה

**נושא א':**

מסכת פאה פרק א', משנה א'

אלו דברים שאין להם שיעור – אלו המצוות שהתורה לא קבעה כמה צריך כדי לקיים את המצוות (מינימום או מקסימום).

הפאה – כמה מקצה השדה צריך האדם להשאיר לעניים.

הביכורים – כמה פירות מכל סוג צריך להביא כביכורים.

ראיון – יש מצוה להביא ברגלים קרבן עולת ראיה = "שלש פעמים בשנה יראה כל זכורך את פני ה'...".

גמילות חסדים – להיטיב עם הזולת (יפורט להלן)

תלמוד תורה – כמות לימוד התורה שחייבים בכל יום.

אלו דברים שאדם אוכל פירותיהם בעוה"ז, הקרן קיימת לעוה"ב – מצוות שהאדם זוכה לשכר גם בעוה"ז וגם בעוה"ב.

כיבוד אב ואם, גמילות חסדים, הבאת שלום בין אדם לחבירו, תלמוד תורה.

שאלות על הפרשנים:

1. מה פירוש "תלמוד תורה כנגד כולם"?

2. איזה שני סוגי מצוות יש ע"פ הרמב"ם?

3. איזה רווח כפול יש במצוות שבין אדם לחבירו?

4. ע"פ הרמב"ם, מה כלול ב"גמילות חסדים"?

5. פעמיים מוזכרת במשנה "גמילות חסדים". ע"פ רע"ב, על מה מתייחס כל אחד מהם?

מסכת קידושין פרק א', משנה ז'

כל מצוות הבן על האב – כל המצוות שהאבא חייב לעשות לבנו

אנשים חייבים ונשים פטורות – האבות חייבים לקיים אותם, ואמהות פטורות.

וכל מצוות האב על הבן – המצוות שהבן חייב לעשות לאביו = כיבוד ומורא,

אחד אנשים ואחד נשים חייבין – גם בנים וגם בנות חייבים בהן.

וכל מצוות עשה שהזמן גרמה – מצוות עשה שעשייתן תלויה בזמן מסוים

אנשים חייבים ונשים פטורות.

וכל מצוות עשה שלא הזמן גרמה – מצוות עשה שחיובן כל הזמן, ולא תלויות בזמן מסוים,

אחד אנשים ואחד נשים חייבין.

וכל מצוות לא תעשה, בין שהזמן גרמה ובין שלא הזמן גרמה –

אחד אנשים ואחד נשים חייבין – גם גברים וגם נשים חייבים בכל מצוות הלא תעשה בתורה.

חוץ מ: "בל תשחית" – אסור לגבר להשחית את פאות הזקן (חמש נקודות על הפנים, באזור הזקן, שאסור לגלח בצורה של השחתה).

"בל תקיף" – אסור לגבר לגלח את פאות הראש.

ו- "בל תטמא למתים" – אסור לכהנים גברים להיטמא למת.

[בשלש המצוות האלה, למרות שהן מצוות לא תעשה, האשה פטורה מהן]

שאלות על הפרשנים:

1. תנו דוגמאות למצוות האב על הבן, ולמצוות הבן על האב (6 מכל אחד).

2. תנו שלש דוגמאות למצוות עשה שהזמן גרמה, ולמצוות עשה שהזמן לא גרמה.

3. ישנן מצוות שהן יוצאות מהכלל - מצוות עשה שהזמן גרמן שנשים חייבות בהן, ומצוות עשה שאין הזמן גרמן שנשים פטורות.

א. תנו שלש דוגמאות לכל סוג.

ב. מנין אנחנו לומדים איזה מצוות הן יוצאות מהכלל?

4. הסבירו את הכלל: "השווה הכתוב אשה לאיש לכל עונשין שבתורה".

5. כיצד למדו שאשה פטורה ממצות "בל תקיף"?

מסכת אבות פרק ב', משנה ב'

רבן גמליאל בנו של רבי יהודה הנשיא אומר:

יפה תלמוד תורה עם דרך ארץ – טוב שהאדם ישלב אצלו גם תלמוד תורה וגם דרך ארץ

שיגיעת שניהם משכחת עון – כאשר יש בו את שניהם, זה מועיל למנוע ממנו מלחטוא.

וכל תורה שאין עמה מלאכה – מי שרק לומד, ולא עובד במקביל

סופה בטלה וגוררת עון – בסוף זה יביא אותו לבטלה, שהרי אם אין קמח אין תורה, ובסוף זה יביא לידי עבירות.

וכל העמלים עם הציבור – מי שעוסק בצורכי ציבור

יהיו עמלים עמהם לשם שמים – יעשו את עבודתם לשם המצוה, ולא כדי להתגאות על הציבור.

שזכות אבותם מסיעתן – שזכותם של אבות הציבור היא שעזרה לכם להצליח במה שעמלתם,

וצדקתם עומדת לעד – צדקתם של האבות היא לדורי דורות, ולכן אין לכם להתגאות.

ואתם, מעלה אני עליכם שכר הרבה כאילו עשיתם – למרות שהצלחתם שלא בזכות עצמכם, בכל אתן לכם שכר כאילו הכל נעשה בזכותכם.

שאלות על הפרשנים:

1. כיצד הצירוף של לימוד תורה ודרך ארץ עוזרים לאדם להינצל מחטא?

2. כתבו שני פירושים למושג "דרך ארץ".

3. ע"פ הפירוש השני של "דרך ארץ", כיצד היא משכחת עוון?

מסכת אבות פרק ד', משנה ה'

רבי ישמעאל בנו אומר:

הלומד על מנת ללמד – מי שלומד ומטרתו העיקרית היא בסופו של דבר לדעת כדי ללמד אחרים

מספקין בידו ללמוד וללמד – מזכים אותו מן השמים שיזכה באמת ללמוד וללמד.

והלומד ע"מ לעשות – מי שלומד ומגמתו היא כדי לקיים את מה שלומד,

מספיקין בידו ללמוד וללמד, לשמור ולעשות.

רבי צדוק אומר:

אל תעשם עטרה להתגדל בהם – אל לו לאדם להשתמש בתורה שלמד כדי להשיג כבוד וגדולה,

ולא קרדום לחפור בה – שלא ישתמש בתורה על מנת להתפרנס.

וכך היה הלל אומר:

ודאשתמש בתגא חלף – מי שמשתמש בכתר התורה להנאתו האישית – יחלוף מן העולם.

הא למדת: כל הנהנה מתורה תורה – נוטל חייו מן העולם – המשתמש בתורה לכבוד או פרנסה וכדו', מאבד את שכרו בעולם הבא.

שאלות על הפרשנים:

1. ע"פ הרמב"ם, מה חטאו של אדם שעוסק בתורה ומתפרנס מן הצדקה?

2. לאיזה חטא יכול להיגרר אדם שעוסק בתורה בלבד?

מסכת אבות פרק ב', משנה ו'

רבי יוסי אומר:

כל המכבד את התורה – גופו מכובד על הבריות – מי שמקיים את מצוות התורה בזריזות, ומכבד את חכמי התורה – הבריות מכבדים אותו.

וכל המחלל את התורה – גופו מחולל על הבריות – מי שמבזה את התורה, הוא עצמו מתבזה בעיני הבריות.

שאלות על הפרשנים:

1. כתבי כיצד אדם מישראל מכבד את התורה?

מסכת אבות פרק ו', משנה ג'

הלומד מחבירו פרק אחד או הלכה אחת או פסוק אחד או דיבור אחד, אפילו אות אחת – צריך לנהוג בו כבוד – אם אדם לימד אותך אפילו הלכה או אות אחת – צריך לכבדו משום כבוד התורה.

שכן מצינו בדוד מלך ישראל, שלא למד מאחיתופל אלא שני דברים בלבד, וקראו "אלופו ומיודעו", שנאמר: "ואתה אנוש כערכי אלופי ומיודעי" – אחיתופל לימד את דוד שתי הלכות בלבד, ודוד כינה אותו "אלופי" = מי שלימד אותי (אלוף כמו אולפנא = לימוד), ו"מיודעי" = מי שיידע אותי, הוסיף לי ידע.

והלא הדברים קל וחומר: ומה דוד מלך ישראל, שלא למד מאחיתופל אלא שני דברים בלבד- קראו רבו, אלופו ומיודעו, הלומד מחבירו פרק אחד או פסוק אחד או דיבור אחד, אפילו אות אחת – על אחת כמה וכמה שצריך לנהוג בו כבוד! – אם אצל דוד, שהיה תלמיד חכם גדול, הוא הרגיש חובה לכבד את מי שחידש לו רק שתי הלכות, כל שכן אנחנו, שצריכים לכבד את מי שלימד אותנו משהו מהתורה.

ואין כבוד אלא תורה – אדם זוכה לכבוד אמיתי רק על עיסוקו בתורה

שנאמר: "כבוד חכמים ינחלו", "ותמימים ינחלו טוב" – ואין טוב אלא תורה, שנאמר: "כי **לקח טוב** נתתי לכם, **תורתי** על תעזובו".

שאלות על הפרשנים:

1. מה באה המשנה שלנו להוסיף על המשנה הקודמת (משנה ב')?

2. כאשר האדם מכבד את לומדי התורה, מה זה מעיד עליו?

3. על איזה אנשים מדובר במשנתנו ש"צריך לנהוג בו כבוד"?

4. מה ההבדל בין מי שמדברים עליו במשנתנו לבין רבו שלימדו תורה, שגם צריך לכבד אותו?

מסכת אבות פרק ו', משנה ד'

כך היא דרכה של תורה – זוהי הדרך של עמל תורה:

פת במלח תאכל, ומים במשורה תשתה – לחם ללא תוספות, ומידה קטנה של מים,

ועל הארץ תישן, וחיי צער תחיה – תנאי החיים של הלומד קשים, ובכל זאת –

בתורה אתה עמל.

ואם אתה עושה כן – "אשריך וטוב לך": "אשריך" – בעולם הזה, "וטוב לך" – לעולם הבא – מי שמסתפק במה שחננו ה' בכדי שיוכל לעסוק בתורה, מרוויח גם בעולם הזה וגם בעולם הבא.

ואל תבקש גדולה לעצמך, ואל תחמוד כבוד – אל תעסוק בתורה על מנת לזכות בגדולה, שררה או כבוד

יותר מלימודך עשה – שיהיו המעשים שלו מרובים יותר מאשר חוכמתו (כלומר, מטרת הלימוד הוא להביא את האדם לידי עשיית מעשים בפועל, ולא שישאר כלימוד)

ואל תתאוה לשלחנם של מלכים – למעדנים ותענוגות של מלכים

ששלחנך גדול משלחנם, וכתרך גדול מכתרם – בעולם הבא,

ונאמן הוא בעל מלאכתך שישלם לך שכר פעולתך – נאמן הקב"ה, שהטיל עליך לעמול בתורה, שישלם לך שכר ע"פ מידת העמל שלך.

שאלות על הפרשנים:

1. האם בכדי לקנות תורה האדם מחוייב לחיות בתנאי "פת במלח תאכל..."?

2. מדוע המשנה כתובה בלשון נוכח?

3. אם רואים אדם שעמל בתורה על אף שמצבו הכלכלי קשה, מה הדבר יכול ללמד על יחסו וקשרו לתורה? (מקור חייו)

4. הסבירי את דברי הרב צבי יהודה: א. "דבקות הנפש היא הקובעת את יציבות החיים".

ב. "יש שדוקא מתוך המכשולים מגיעים לידי התרוממות".

מסכת אבות פרק ו', משניות ה'-ו'

עיינו בדף המצורף עם הסברים על כל ארבעים ושמונה הדרכים שהתורה נקנית בהם.

שאלות על הפרשנים:

1. מה תוכנם של ארבעים ושמונה המידות האלה, והאם הן הכרחיות? נמקי.

2. "בלימוד" – כיום שיש ספרים לרוב, האם עדיין הכרחי הקשר עם רב? הסבירי.

3. "שמיעת אוזן" – כיצד מסביר הרש"ר הירש את חשיבות השמיעה?

4. כיצד מסביר הרש"ר הירש מהי "דרך ארץ", ומה היחס הנכון לדרך ארץ?

5. "והשמח בחלקו" – באלו נכסים מדובר, ומה החידוש בדבר?

**נושא ב':**

מסכת פאה פרק ח', משנה ז'

אין פוחתין לעני העובר ממקום למקום, מככר בפונדיון מארבע סאין בסלע – עני שמגיע לעיר, והוא לא תושב המקום, גבאי הצדקה נותנים לו לא פחות מככר בפונדיון – מחיר של לחם לשתי סעודות.

לן – נותנים לו פרנסת לינה – אם הוא ישן בעיר, צריך לתת לו צורכי השינה – מטה, וכו'.

שבת – נותנים לו מזון שלש סעודות – אם הוא נשאר לשבת בעיר, נותנים לו שלש סעודות במקום שתים.

מי שיש לו מזון שתי סעודות – לא יטול מן התמחוי – עני שיש לו מספיק לשתי סעודות, לא יקח מקערת האוכל המיועדת לעניים.

מזון ארבע עשרה סעודות – לא יטול מן הקופה – עני שיש לו ארבע עשרה סעודות לא יכול לקחת כסף מהקופה = מעות צדקה המחולקים בערב שבת לעניים.

והקופה נגבית בשניים – כשאוספים כסף עבור הקופה (צדקה), חייבים בשני אנשים לפחות.

ומתחלקת בשלשה – חלוקת הכסף לעניים נעשית ע"י שלשה גבאי צדקה לפחות.

שאלות על הפרשנים:

1. מדוע קבעו לעני העובר ממקום למקום דוקא ככר בפונדיון מארבע סאין בסלע?

2. הגדירי מהו תמחוי ומהי קופה.

3. מדוע אומרים שאם יש לעני ארבע עשרה סעודות לא יטול מהקופה, ולא חמש עשרה? הרי בשבת יש שלש סעודות!

4. מדוע הקופה נגבית בלפחות שנים, ומתחלקת בלפחות שלשה?

5. בכמה אנשים התמחוי נגבה, ובכמה מתחלק? נמקי.

6. א. איזה סכום גובים גבאי הצדקה מכל אחד ואחד לטובת קופת העיר?

ב. מתי חילקו את כספי הקופה, וכמה? ומתי מחולק התמחוי?

מסכת פאה פרק ח', משנה ח'

מי שיש לו מאתים זוז – לא יטול לקט, שכחה ופאה. ומעשר עני – מתנות מן הצומח.

היו לו מאתים חסר דינר – אפילו אלף נותנים לו כאחת, הרי זה יטול – מי שאין לו את הסכום המינימלי של מאתים זוז, הוא מוגדר כעני הזכאי לקבל צדקה. ואפילו אם אלף אנשים נותנים לו צדקה בבת אחת – הוא יכול לקבל מכולם.

היו ממשכנין לבעל חובו או לכתובת אשתו – הרי זה יטול – אדם שיש לו נכסים, אבל הם משועבדים לאדם שהלווה לו כסף או לכתובת אשתו (שאם ימות או יגרשנה, היא תגבה מהנכסים האלה) – מותר לו ליטול מתנות עניים.

אין מחייבין אותו למכור את ביתו ואת כלי תשמישו – לא מחייבים אדם שיש לו פחות ממאתים זוז במזומן, אבל יש לו נכסים וכלים בסיסיים למחייתו, שימכור את הנכסים שלו, אלא יכול לקחת מהצדקה.

שאלות על הפרשנים:

1. מדוע קבעו חז"ל את הסכום של מאתים זוז?

2. ע"פ דברי הטור, מדוע כיום מותר לעני ליטול "עד שיהיה לו קרן בכדי להתפרנס מן הריוח" (=סכום שיוכל להשקיע ולהתפרנס)?

מסכת פאה פרק ח', משנה ט'

מי שיש לו חמישים זוז, והוא נושא ונותן בהם – אדם שש לו רק חמישים זוז, אבל הוא משתמש בהם ומשקיע איתם במסחר.

הרי זה לא יטול – אסור לו לקחת צדקה מהקופה, למרות שאין לו מאתים זוז.

וכל מי שאינו צריך ליטול ונוטל – כל מי שלא מוגדר כעני ע"פ ההלכה, ובכל זאת לוקח צדקה מהקופה,

אינו נפטר מן העולם עד שיצטרך לבריות – הוא לא ימות עד שבאמת יצטרך לקחת צדקה (=יהפוך לעני).

וכל מי שצריך ליטול ואינו נוטל – מי שבאמת מוגדר כעני, אבל הוא לא רוצה להתפרנס מהציבור,

אינו מת מן הזקנה עד שיפרנס אחרים משלו – הוא יזכה גם לאריכות ימים, וגם לעושר שיוכל לתת לאחרים.

ועליו הכתוב אומר: "ברוך הגבר אשר יבטח בה', והיה ה' מבטחו".

וכן דיין שדן דין אמת לאמיתו – גם דיין שלא מפחד לדון את האמת, ובוטח בה', גם עליו נאמר "והיה ה' מבטחו".

וכל מי שאינו לא חיגר, ולא סומא, ולא פיסח, ועושה עצמו כאחד מהם – אינו מת מן הזקנה עד שיהיה כאחד מהם, שנאמר: "צדק צדק תרדוף" – כל מי שמרמה את הציבור שיחשבו שהוא בעל מום כדי שיתנו לו כסף, והוא באמת לו – מובטח שהוא באמת יהפוך להיות אחד כזה בחייו.

וכל דיין שלוקח שוחד ומטה את הדין – אינו מת מן הזקנה עד שעיניו כהות, שנאמר: "ושוחד לא תיקח, כי השוחד יעור עיני פקחים..." – העונש של מי שלוקח שוחד הוא פגיעה בראייה שלו.

שאלות על הפרשנים:

1. מדוע התירו לאדם לקחת צדקה אם עדיין יש לו כסף – מאתים זוז או חמישים זוז?

2. מדוע ע"פ הראי"ה קוק, יש הבדל בין אדם שיש לו כסף ועושה עם זה מסחר, לבין מי שלא משקיע את הכסף שלו?

מסכת אבות פרק ה', משנה י'

ארבע מידות באדם – ארבעה סוגי אדם יש ביחס לשיתוף בנכסים וחפצים שלו:

האומר "שלי שלי ושלך שלך" – אני לא רוצה לתת לך להנות מהדברים שלי, ואני לא רוצה להנות משלך –

זו מידה בינונית – לא טוב ולא רע.

ויש אומרים: זו מידת סדום – כך בדיוק נהגו בסדום.

"שלי שלך ושלך שלי" – עם הארץ.

"שלי שלך ושלך שלך" – חסיד.

"שלי שלי ושלך שלי" – רשע.

שאלות על הפרשנים:

1. מדוע ע"פ הרב עובדיה מברטנורה זה מוגדר כמידת סדום? הסבירי את המושג "חבירו נהנה והוא אינו חסר".

2. א. מדוע לפי הדיעה הראשונה במשנה אדם כזה מוגדר "בינוני", הרי הוא מונע את עצמו מלתת צדקה, אז הוא רשע גמור?

ב. ע"פ הסבר זה, מדוע הדיעה השניה סוברת שזאת מידת סדום?

3. מה היה ההבדל בין סדום לבין שאר ערים שאנשים לא נתנו צדקה?

מסכת אבות פרק ה', משנה י"א

ארבע מידות בדיעות – ארבעה סוגי מידות יש אצל אנשים:

נוח לכעוס ונוח לרצות – מי שמתרגז על כל דבר קטן, אבל גם מתרצה בקלות

יצא שכרו בהפסדו – ההפסד שלו יותר גדול מהשכר, שכן זה לא מועיל שהוא נרגע מהר אם הוא עלול להתרגז שוב על כל דבר קטן.

קשה לכעוס וקשה לרצות – יצא הפסדו בשכרו – כיון שזה נדיר שהוא כועס.

קשה לכעוס ונוח לרצות – חסיד – שהוא מושל ברוחו, ומתנהג לפנים משורת הדין.

נוח לכעוס וקשה לרצות – רשע.

שאלות על הפרשנים:

1. מדוע זה לא טוב שאדם יכעס לעיתים קרובות? שתי סיבות.

2. מדוע מי שנוח לכעוס וקשה לרצות נקרא דוקא "רשע"?

3. כיצד ינהג אדם שרוצה לכעוס על ילדיו כדי לחנך אותם?

4. ע"פ הרמב"ם, מדוע ציוו חז"ל להתרחק מהכעס?

מסכת אבות פרק ה', משנה י"ג

ארבע מידות בנותני צדקה:

הרוצה שיתן ולא יתנו אחרים – עינו רעה בשל אחרים – מי שרוצה לתת צדקה לבד, ושלא יתנו אחרים, זה אדם שיש לו עין רעה כלפי אחרים.

יתנו אחרים והוא לא יתן – עינו רעה בשלו – מי שרוצה שרק אחרים יתנו, אבל הוא לא יתן בעצמו, זה אדם שיש לו עין רעה כלפי עצמו.

יתן ויתנו אחרים – חסיד.

לא יתן ולא יתנו אחרים – רשע.

שאלות על הפרשנים:

1. מה פירוש "עינו רעה בשל אחרים"? ארבעה פירושים.

2. מה פירוש "עינו רעה בשלו"? שני פירושים.

3. מדוע מי שנותן ודואג שיתנו אחרים נקרא "חסיד"? הסבירי ע"פ פירושו של המהר"ל.

מסכת בבא מציעא פרק ד', משנה י'

כשם שאונאה במקח וממכר, כך אונאה בדברים – כמו שאונאה במסחר אסורה, כך אסור לומר לחברו דברים שיש בהם להכעיס או לצער.

לא יאמר לו "בכמה חפץ זה?" והוא אינו רוצה ליקח – דוגמא ראשונה לאונאת דברים: אדם ששואל מוכר כמה חפץ מסוים עולה כשהוא לא באמת מתכוון לקנות.

אם היה בעל תשובה – לא יאמר לו: "זכור מעשיך הראשונים" – דוגמא שניה: אסור להזכיר לבעל תשובה את עברו, מלפני שחזר בתשובה.

אם הוא בן גרים – לא יאמר לו: "זכור מעשה אבותיך", שנאמר: "וגר לא תונה ולא תלחצנו" – דוגמא שלישית: אסור להזכיר לבן של מי שהתגייר את עברו הלא-יהודי של אביו.

שאלות על הפרשנים:

1. מה הם שני סוגי אונאת דברים המוזכרים במשנה?

2. מה הן ארבע הדוגמאות שמביאה הגמרא לאונאת דברים?

3. הגמרא מביאה שלש דיעות במה אונאת דברים חמורה יותר מאונאת ממון. כתבי בלשונך את שלשת הדיעות.

מסכת בבא מציעא פרק ד', משניות י"א-י"ב

אין מערבין פירות בפירות - אם אמר לחברו שימכור לו פירות שדה פלונית לא יערב עמהם פירות שדה אחרת

אפילו חדשים בחדשים – אפילו אם מערבב פירות חדשים עם פירות חדשים

ואין צריך לומר חדשים בישנים - שאם סיכם למכור לו פירות ישנים, לא יערב בהם חדשים, שהישנים יבשים ועושים קמח יותר מן החדשים.

באמת ביין התירו לערב קשה ברך, מפני שהוא משביחו – מותר לערב יין חריף (=קשה) ביין שלא חריף, בגלל שהיין החריף משביח את היין שלא חריף.

אין מערבין שמרי יין ביין –שמרים שנשארו בחבית אחת, אסור לתת אותם לתוך חבית שניה, בגלל שזה מקלקל את היין השני.

אבל נותן לו את שמריו –כשהמוכר מוזג את היין מהחבית שלו לתוך הכלי של הקונה, הוא יכול להכניס לו גם את השמרים של אותו היין.

מי שנתערב מים ביינו – לא ימרכנו בחנות, אלא אם כן הודיעו – אם התערבב למוכר מים בתוך היין שהוא מוכר, אסור לו למכור את היין הזה ללקוחות, כי הוא מרמה את הקונה שחושב שזה בלי, אלא אם כן הוא מודיע לקונה שזה מעורבב עם מים.

ולא לתגר, אף על פי שהודיעו – שאינו אלא לרמות בו – אסור למכור את היין הזה לסוחר יין, גם אם אמר לו שזה מהול במים, שיש חשש שהוא קונה את זה כדי לרמות אחרים – שימכור כיין לא מהול.

מקום שנהגו להטיל מים ביין – יטילו – כי אז אין כאן רמאות.

משנה יב

התגר נוטל מחמש גרנות ונותן לתוך מגורה אחת- סוחר הקונה תבואה מהרבה בני אדם ומוכרה, יכול לקנות מחמש גרנות של אנשים שונים ולשים אותם באסם אחת, ולמכור לאחרים משם, כי כולם יודעים שהוא קונה מאחרים, ועל דעת זה הם קונים.

מחמש גיתות ונותן לתוך פיטס אחד, ובלבד שלא יהא מתכוון לערב – כן מותר לו לקחת מחמש גיתות (מקומות שדורכים את הענבים), ולשים בחבית אחת, אבל בתנאי שהוא לא מתכוון לרמות אנשים – לערבב יין משובח בלא משובח, ולמכור כמשובח.

רבי יהודה אומר: לא יחלק החנוני קליות ואגוזים לתינוקות, מפני שהוא מרגילן לבוא אצלו– בעל חנות לא יכול לחלק לילדים ממתקים ומתנות, כי על ידי זה הוא מרגיל אותם לבוא רק אליו, ויקנו רק ממנו, ובזה הוא מקפח את פרנסת האחרים.

וחכמים מתירין– שגם אחרים יכולים לחלק בדיוק כמוהו.

ולא יפחות את השער– שאדם לא ימכור במחיר שיותר זול מהשער הנהוג בשוק.

וחכמים אומרים: זכור לטוב.

לא יבור את הגריסין, דברי אבא שאול– אסור לאדם להוציא את הגריסים הרעים, כדי שייראו יותר יפים, ואז ימכור אותם במחיר יותר יקר מהשווי של מה שהוציא, ויש בזה משום אונאה.

וחכמים מתירים– כיוון שהקונה יחליט אם לקנות או לא במחיר הזה, ואין אונאה בדבר שכולם רואים.

ומודים שלא יבור מעל פי המגורה– גם חכמים מודים שאסור לו להוציא את הפסולת רק מלמעלה, וישאיר את הפסולת שלמטה,

שאינו אלא כגונב את העין– שהרואה חושב שהכל מבורר ונקי.

אין מפרכסין – לא את האדם, ולא את הבהמה ולא את הכלים– אסור לייפות את הדבר שרוצים למכור, שיראה יותר יפה ממה שהוא באמת, כיון שיש בזה גניבת דעת.

שאלות על הפרשנים:

1. ע"פ רבי עובדיה מברטנורה, האם יש בעיה בימינו למכור יין מהול במים?

2. כיצד מפרש רבי עובדיה מברטנורה את דברי המשנה: "ובלבד שלא יתכוון לערב"?

3. הסבירי את הדיעות השונות במחלוקת על הפחתת השערים, וכיצד פסקו להלכה?

4. ע"פ הרמב"ם, מדוע אסור לגנוב את דעתו של גוי? שתי סיבות.

5. ע"פ החזון איש, מה ההבדל בין "שקר" ל"מרמה", ואיזה יותר חמור?

**נושא ג'**

מבוא

1. מדוע רבי יהודה הנשיא התחיל את הששה סדרי משנה דוקא בנושא ברכות?

2. מבין כל הברכות שיש, מדוע רבי בחר להתחיל דוקא בהלכות ברכות קריאת שמע?

3. רמב"ם הלכות תפילה:

הרמב"ם מתאר את צורת התפילה עד תקופת בית שני. כתבי:

א. מה צריך להיות תוכן התפילה?

ב. מה אורך התפילה?

ג. כמה תפילות התפללו בכל יום?

ד. לאיזה כיוון התפללו?

4. מדוע עזרא ובית דינו תיקנו לכולם נוסח קבוע של תפילת העמידה?

מסכת ברכות פרק ד', משנה א'

תפילת השחר עד חצות – תפילת שחרית, שתיקנו כנגד קרבן תמיד של שחר, מותר להתפלל עד חצות היום, כקרבן תמיד של שחר שהיה מותר להקריב עד חצות היום.

רבי יהודה אומר: עד ארבע שעות – שמותר להתפלל רק עד סוף ארבע שעות זמנית אחרי הזריחה, שכן לפי דעתו כך היה מותר להקריב את קרבן התמיד.

תפילת מנחה עד הערב – תפילת מנחה, שהיא כנגד קרבן תמיד של בין הערביים, מותר להתפלל עד הערב, כמו שהיה מותר להקריב את קרבן התמיד.

רבי יהודה אומר: עד פלג המנחה – לדעת רבי יהודה מותר היה להקריב את קרבן התמיד של בין הערביים רק עד פלג המנחה, ולכן כך גם מותר להתפלל תפילת מנחה.

פלג המנחה = חצי מהזמן שבין מנחה קטנה (=שעתיים וחצי זמניות לפי השקיעה) לשקיעה. כלומר, שעה ורבע זמנית לפי השקיעה.

תפילת הערב אין לו קבע – תפילת ערבית מותר להתפלל כל הלילה.

ושל מוספין – כל היום – תפילת מוסף, שבאה כנגד קרבן מוסף וזמן הקרבתו הוא כל היום, מותר להתפלל אותה כל היום.

רבי יהודה אומר: עד שבע שעות – לדעתו הקריבו קרבן מוסף רק עד שבע שעות זמניות מהזריחה, וכך גם מותר להתפלל תפילת מוסף.

שאלות על הפרשנים:

1. מדוע תיקנו שלש תפילות ביום? שתי דיעות בגמרא.

2. א. מהו שורש המחלוקת בין תנא קמא לרבי יהודה, לענין זמן תפילת שחרית?

ב. מהו שורש המחלוקת ביניהם לענין זמן תפילת מנחה?

ג. מהו שורש המחלוקת ביניהם לענין זמן תפילת מוסף?

3. מדוע תפילת ערבית אין לה קבע?

מסכת ברכות פרק ד', משנה ב'

רבי נחוניא בן הקנה היה מתפלל בכניסתו לבית המדרש וביציאתו תפילה קצרה.

אמרו לו: מה מקום לתפילה זו? – מה התוכן של תפילה זו?

אמר להם: בכניסתי אני מתפלל שלא תארע תקלה על ידי – שלא אכשל בדבר הלכה, ולא אגרום לאחרים להיכשל.

וביציאתי אני נותן הודיה על חלקי – אני מודה לה' ששם חלקי מיושבי בית המדרש.

שאלות על הפרשנים:

1. איזה מסר אנחנו לומדים, לכל הדורות, מכך שרבי נחוניא תיקן תפילה בכניסה ויציאה מבית המדרש?

2. מה קשה לרב קוק על עצם התקנה של תפילה בבית המדרש?

3. מה התקלה שיכולה להיות אצל המלמד בבית המדרש?

4. "ולא אכשל בדבר הלכה" – מה הבקשה במילים אלה ע"פ הרב קוק?

5. באיזה מקרה זוכה אדם שישמחו בו חבריו?

6. כיצד מסביר הרב את הבקשה: "ולא אומר על טמא – טהור, ועל טהור – טמא"?

מסכת ברכות פרק ד', משנה ג'

רבן גמליאל אומר: בכל יום מתפלל אדם שמונה עשרה – בכל יום אדם חייב להתפלל תפילת שמונה עשרה.

רבי יהושע אומר: מעין שמונה עשרה – מספיק שיתפלל תפילה מקוצרת של תפילת שמונה עשרה.

רבי עקיבא אומר: אם שגורה תפילתו בפיו – יתפלל שמונה עשרה – אם הוא בקי בתפילה והוא יכול להתפלל בלי טעויות (פעם לא היה לכל אחד סידור) – יתפלל תפילת שמונה עשרה.

ואם לאו – מעין שמונה עשרה – אם הוא לא בקי – יתפלל רק מעין שמונה עשרה.

שאלות על הפרשנים:

1. הסבירי את שתי הדיעות בגמרא מה היא תפילת "מעין שמונה עשרה". העזרו בפירוש רבי עובדיה מברטנורה.

2. כיצד נפסק להלכה? פרטי.

מסכת ברכות פרק ד', משנה ד'

רבי אליעזר אומר: העושה תפילתו קבע – מי שמתפלל כחובה קבועה, שהתפילה דומה עליו כמשא והוא מתפלל רק כדי לצאת ידי חובה

אין תפילתו תחנונים – אין בתפילה כזאת רוח חן, אבל יצא ידי חובה.

רבי יהושע אומר: המהלך במקום סכנה – מתפלל תפילה קצרה – מי שהולך במקום סכנה, ואין דעתו מיושבת עליו, יכול להתפלל תפילה קצרה בלבד.

אומר: "הושע ה' את עמך את שארית ישראל", "בכל פרשת העיבור יהיו צרכיהם לפניך. ברוך אתה ה' שומע תפילה".

שאלות על הפרשנים:

1. מה הם שני הנושאים במשנה?

2. כמה דיעות יש בתוספתא לגבי מהי התפילה הקצרה?

3. הסבירי את שלשת הדיעות המופיעות בגמרא, על השאלה מהי "תפילת קבע".

4. ע"פ רבי עובדיה מברטנורה, מה פירוש הביטוי "פרשת העיבור", ומה הבקשה שמבקשים?

מסכת ברכות פרק ד', משניות ה'-ו'

היה רוכב על חמור – ירד – אם אדם רוכב על חמור והגיע זמן תפילה, לא יתפלל כשהוא על החמור, אלא ירד מהחמור ויתפלל.

ואם אינו יכול לירד – יחזיר את פניו – אם הוא לא יכול לרדת מהחמור ולהתפלל (אפילו מסיבה שאין לו מי שישמור על החמור בזמן שהוא מתפלל, יסובב את ראשו לכיוון ירושלים ויתפלל כשהוא על החמור.

ואם אינו יכול להחזיר את פניו – יכוון את לבו כנגד בית קדש הקדשים – אם הוא גם לא יכול לסובב את ראשו לכיוון ירושלים, יחשוב במחשבתו כאילו הוא עומד מול קדש הקדשים ויתפלל.

היה יושב בספינה, או בקרון, או באסדא – יכוון את לבו כנגד בית קדש הקדשים

שאלות על הפרשנים:

1. מהו המסר שיוצא מכל המקרים השונים במשנה?

2. מה הדבר הטוב ביותר שאליו צריך לשאוף המתפלל?

3. לאיזה כיוון צריך לכוון כל אחד מהאנשים הבאים, ומאיזה פסוק למדו את זה:

א. מי שגר בחו"ל, ב. מי שגר בארץ ישראל,

ג. מי שנמצא בירושלים, ד. מי שעומד בבית המקדש.

מסכת ברכות פרק ד', משנה ז'

רבי אלעזר בן עזריה אומר: אין תפילת המוספין אלא בחבר העיר – יש להתפלל תפילת מוסף רק בציבור, ולא ביחיד.

וחכמים אומרים: בחבר עיר ושלא בחבר עיר – מותר להתפלל מוסף בין ביחיד ובין בציבור.

רבי יהודה אומר משמו – רבי יהודה אומר בשם רבי אלעזר בן עזריה

כל מקום שיש חבר עיר – היחיד פטור מתפילת המוספין – בכל מקום שיש מנין שמתפלל מוסף ביחד, היחיד פטור מלהתפלל בעצמו, כי שליח הציבור מוציא אותו ידי חובה. אבל במקום שאין מנין – כל יחיד חייב להתפלל.

שאלות על הפרשנים:

1. ע"פ קהתי, מה הטעם של דעת רבי יהודה?

2. כמי נפסקה ההלכה?

ברכות

1. א. מה הם שלושת סוגי הברכות שתיקנו מחוץ למסגרת התפילה, ומי תיקן אותם?

ב. כתבי דוגמא לכל סוג של ברכות.

2. מה תפקידן של ברכות אלו?

מסכת ברכות פרק ו', משנה א'

כיצד מברכים על הפירות – לפני שאוכלים אותם?

על פירות האילן אומר: "בורא פרי העץ", חוץ מן היין, שעל היין מברך "בורא פרי הגפן".

ועל פירות הארץ – על פירות שלא גדלים על העצים (מה שקוראים היום ירקות וקטניות)

אומר: "בורא פרי האדמה", חוץ מן הפת, שעל הפת הוא אומר: "המוציא לחם מן הארץ".

ועל הירקות – שהירקות בלועים באדמה, ורק העלים בולטים מעל, כמו חסה, כרוב, שום, וכדו'

אומר: "בורא פרי האדמה".

רבי יהודה אומר: "בורא מיני דשאים".

שאלות על הפרשנים:

1. מה צריך לברך על ירקות, לפי רבי יהודה, ומה הסיבה?

2. ע"פ הגמרא במסכת ברכות, מהו החטא של מי שאוכל בלא ברכה?

3. לאור פירושו של הרב דוד פארדו, מה פועלת הברכה שמברכים לפני האכילה?

4. כיצד מסבירה הגמרא את דעתו של רבי יהודה?

5. כיצד הרב קוק מסביר את המחלוקת בין חכמים לבין רבי יהודה?

מסכת ברכות פרק ו', משנה ב'

ברך על פירות האילן "בורא פרי האדמה" – יצא – מי שטעה ובירך בטעות על פירות עץ "בורא פרי האדמה" במקום "בורא פרי העץ" – יצא ידי חובה, ולא צריך לחזור ולברך.

ועל פירות הארץ "בורא פרי העץ" – לא יצא – ומי שטעה וברך בטעות על ירקות "בורא פרי העץ" – לא יצא ידי חובה, וצריך לחזור ולברך.

על כולם, אם אמר "שהכל נהיה בדברו" – יצא – על כל מאכל שרוצה לאכול, אפילו לחם ויין, אם בטעות ברך "שהכל נהיה בדברו" – יצא ידי חובה, ולא צריך לחזור ולברך.

שאלות על הפרשנים:

1. מהו העקרון המנחה בנוסח הברכות?

2. הסבירי את הטעם של כל אחת מההלכות המופיעות במשנה.

3. מה ההיגיון לברך ברכה יחודית על כל דבר ודבר?

4. מדוע לא ייחדו ברכה על כל פרי ופרי בפני עצמו?

5. א. מה תפקידה הרעיוני של ברכת "שהכל"?

ב. האם ברכה זו היא גדולה במעלתה משאר הברכות או להיפך?

מסכת ברכות פרק ו', משנה ג

על דבר שאין גידולו מן הארץ – אומר "שהכל" – כמו בשר ודגים.

על החומץ – יין שהחמיץ,

ועל הנובלות – תמרים גרועים,

ועל הגובאי – מין חגבים כשר

אומר "שהכל".

על החלב ועל הגבינה ועל הביצים – אומר "שהכל".

רבי יהודה אומר: כל שהוא מן קללה – אין מברכין עליו – דברים טובים שהתקלקלו, כמו חומץ ונובלות, לא מברכים עליהם בכלל ברכה ראשונה.

שאלות על הפרשנים:

1. לאיזה דברים מתייחסים דבריו של רבי יהודה? שתי דיעות.

מסכת ברכות פרק ו', משנה ד'

היו לפניו מינים הרבה – היו לאדם כמה סוגי מאכלים שברכותיהם שונים אחד מהשני, על מה יברך קודם?

רבי יהודה אומר: אם יש ביניהם ממין שבעה – מברך עליו – אם אחד הפירות שהוא רוצה לאכול הוא משבעת המינים – יברך קודם עליו.

וחכמים אומרים: מברך על איזה מהן שירצה.

שאלות על הפרשנים:

1. מה שורש המחלוקת בין חכמים לרבי יהודה?

2. מדוע לדעת רבי יהודה יש להקדים שבעת המינים?

3. כמי ההלכה?

מסכת ברכות פרק ו', משנה ה'

ברך על היין שלפני המזון, פטר את היין שלאחר המזון – פעם נהגו גם בימי חול לשתות כוס יין לפני שברכו המוציא ואכלו את הסעודה, כדי לעורר את התיאבון. מי שברך על כוס היין שלפני הסעודה, פטור מלברך על כוס היין שמביאים בסוף הסעודה, לפני ברכת המזון.

ברך על הפרפרת שלפני המזון, פטר את הפרפרת שלאחר המזון – אם אכל מאכל שרגילים לאכול אותו עם לחם, לפני הסעודה וברך עליו, פטור לברך על פרפרת שאוכל בסוף הסעודה לפני ברכת המזון.

ברך על הפת – פטר את הפרפרת – מי שברך המוציא על הלחם, פוטר מברכה ראשונה את כל המאכלים שהוא אוכל באותה הסעודה.

על הפרפרת – לא פטר את הפת – מי שברך על הפרפרת, לא פוטר בזה את הלחם שהוא אוכל איתה, שאין הטפל פוטר את העיקר.

בית שמאי אומרים: אף לא מעשה קדרה – מי שבירך על הפרפרת, לא פוטר את הפת, או תבשילים אחרים מאותה הברכה.

שאלות על הפרשנים:

1. כמה מקרים שונים מופיעים במשנה?

2. מתי זה "לאחר המזון"?

3. מתי מי שברך על היין לפני המזון פוטר את היין שלאחר המזון, ומדוע?

4. כתבי דוגמאות לפרפראות ולמעשי קדירה.

מסכת ברכות פרק ו', משנה ו'

היו יושבים לאכול – כל אחד מברך לעצמו – כאשר רק ישבו ביחד ולא הסבו, שזה סימן שלא חשבו לשבת כחבורה אחת ביחד, כל אחד מברך ברכת "המוציא" לעצמו, ואין אחד יכול להוציא ידי חובה את כולם.

הסבו – אחד מברך לכולן – במקרה שהסבו, אחד יכול לברך ברכת "המוציא" עבור כולם.

בא להם יין בתוך המזון – כל אחד ואחד מברך לעצמו – אם הביאו לפניהם יין באמצע הסעודה (וצריך לברך על זה "בורא פרי הגפן"), אי אפשר שאחד יברך עבור כולם, אלא כל אחד מברך לעצמו.

לאחר המזון – אחד מברך לכולם – אם הביאו יין אחרי שכבר סיימו לאכול, אפשר שאחד יברך ויוציא את כולם ידי חובה.

והוא אומר על המוגמר – מי שבירך ברכת המזון והוציא את כולם ידי חובה, הוא זה שיברך על הבשמים שמביאים אחרי ברכת המזון,

אף על פי שאין מביאין את המוגמר אלא לאחר הסעודה – בכל זאת מכבדים את מי שבירך, למרות שזה כבר לא חלק מהסעודה, והוא כבר סיים את מצוותו.

שאלות על הפרשנים:

1. מדוע כאשר הסבו, אחד יכול לברך עבור כולם?

2. באיזה מקרה יהיה מותר שאחד יברך לכולם, למרות שהם יושבים?

3. מדוע כל אחד מברך לעצמו כאשר הביאו את היין באמצע הסעודה?

4. הביאי דוגמא מהמשנה בו קיים הכלל: "המתחיל במצוה אומרים לו גמור".

מסכת ברכות פרק ו', משנה ז'

הביאו לפניו מליח בתחילה ופת עמו – אם הביאו לו מאכל מלוח (=עיקר), וביחד עם זה לחם כדי לעזור לו לאכול את זה (=טפל),

מברך על המליח ופוטר את הפת – הוא מברך על העיקר = המאכל המלוח, ופוטר גם את הטפל = הלחם, ולא צריך לברך עליו גם,

שהפת טפלה לו.

זה הכלל:

כל שהוא עיקר ועמו טפל – מברך על העיקר ופוטר את הטפלה.

שאלות על הפרשנים:

1. באיזה מקרה יאכל אדם פירות עם לחם, והוא לא יצטרך לברך על הלחם? נמקי.

מסכת ברכות פרק ו', משנה ח'

אכל תאנים, ענבים ורימונים – מי שאוכל פירות משבעת המינים,

מברך אחריהם שלש ברכות – מברך עליהם ברכת המזון (שמורכבת משלש ברכות).

דברי רבן גמליאל.

וחכמים אומרים: ברכה אחת מעין שלש – מברך עליהם ברכת "מעין שלש" – על העץ ועל פרי העץ.

רבי עקיבא אומר:

אפילו אכל שלק והוא מזונו – אפילו אם הוא אכל תבשיל של ירקות, אבל זאת הסעודה שלו,

מברך אחריו שלש ברכות – יברך על זה בסוף ברכת המזון.

השותה מים לצמאו – מי ששותה מים כדי לרוות את צמאונו,

אומר: "שהכל נהיה בדברו" – מברך לפני ששותה ברכת "שהכל".

רבי טרפון אומר:

"בורא נפשות רבות..." – יש לברך לפני השתיה "בורא נפשות".

שאלות על הפרשנים:

1. מדוע לדעת רבי יעקב בן אשר (בעל ה"טור") אין לומר בברכת מעין שלש את המשפט: "ונאכל מפריה ונשבע מטובה"?

2. מדוע לדעת ה"בית חדש" (רבי יואל סירקיש) יש בכל זאת לומר את המשפט הזה?

3. כיצד למד רבן גמליאל שיש לברך ברכת המזון על פירות משבעת המינים?

4. מדוע ברכת "מעין שלש" נקראת כך?

5. כיצד מסבירים חכמים את הפסוקים שמהם למד רבן גמליאל את דעתו?

6. מהיכן למד רבי עקיבא שיש לברך ברכת המזון על כל דבר שקובע עליו סעודה?

7. מה יברך אדם ששותה מים רק בגלל שתקוע לו משהו בגרון?

8. כיצד נפסק להלכה כיצד מברכים לפני ואחרי שתיית מים?

**נושא ד'**

מסכת שבת פרק א', משניות ה'-ו'

בית שמאי אומרים:

אין שורין דיו וסממנים וכרשינים – אסור להשרות לפני כניסת שבת חומר להכנת דיו לכתיבה, או סממנים להכנת צבע, או כרשינים כדי שיהיו ראויים לאכילת בהמה,

אלא כדי שישורו מבעוד יום – אלא אם כן זה יסתיים לפני כניסת שבת.

ובית הלל מתירין – גם אם זה יסתיים לאחר כניסת שבת.

בית שמאי אומרים:

אין נותנים אונין של פשתן לתוך התנור, אלא כדי שיהבילו מבעוד יום – אסור לשים לפני כניסת שבת קדירה שיש בה אגודות של פשתן לתוך התנור כדי להלבין אותם, אלא אם כן הם יתחממו ויעלו הבל כבר לפני כניסת השבת,

ולא את הצמר ליורה, אלא כדי שיקלוט העין – ולא לשים את הצמר בסיר שיש בו צבע, אלא אם כן הצמר יקלוט/יספוג את הצבע לפני כניסת השבת.

ובית הלל מתירין.

בית שמאי אומרים:

אין פורשין מצודות חיה ועופות ודגים, אלא כדי שיצודו מבעוד יום – אסור להניח מלכודות לתפוס חיות, דגים, וכדו', אלא אם כן יש מספיק זמן שיצודו בעלי חיים לפני כניסת השבת.

ובית הלל מתירין.

שאלות על הפרשנים:

1. מה פירוש "שביתת כלים"?

2. באיזה מקרה מודה בית הלל לבית שמאי, ובאיזה מקרה מודה בית שמאי לבית הלל?

3. מהיכן למד כל אחד מהם את דעתו?

4. ע"פ הרמב"ם, מאיזה מלאכה מותר להנות בשבת, ומאיזה מלאכה אסור?

מסכת שבת פרק א', משניות ז'-ח'

בית שמאי אומרים:

אין מוכרים לנכרי – אסור למכור חפץ לגוי לפני כניסת השבת,

ואין טוענין עמו – וגם לא עוזרים לו להעמיס דברים על בהמתו,

ואין מגביהין עליו – ולא עוזרים לו להעמיס על גבו,

אלא כדי שיגיע למקום קרוב – אלא אם כן המקום שהוא הולך אליו הוא מספיק קרוב, שהוא יספיק להגיע לשם לפני כניסת השבת.

ובית הלל מתירין.

בית שמאי אומרים:

אין נותנין עורות לעבדן – אסור לתת עורות לפני כניסת השבת למעבד עורות גוי, כדי שיעבד אותם,

ולא כלים לכובס נכרי – וגם לא בגדים לכובס גוי, כדי שיכבס אותם

אלא כדי שיעשו מבעוד יום – אלא אם כן יש מספיק זמן שהוא יוכל לסיים את המלאכה שעושה לפני כניסת השבת.

ובכולן בית הלל מתירין עם השמש – בכל הדברים האלה בית הלל מתירים לעשות כל עוד השמש זורחת, כלומר עד השקיעה.

שאלות על הפרשנים:

1. מדוע בית שמאי אוסרים את כל הדברים במשניות האלה, הרי גוי פטור משמירת שבת?

2. ע"פ התוספות יום טוב, מה ההבדל בין המשניות שלנו לבין המשניות הקודמות?

מסכת שבת פרק ב', משנה ה'

המכבה את הנר מפני שהוא מתירא מפני הגויים – אדם שמכבה נר בשבת בגלל שהוא מפחד מהגויים שגזרו עליהם שאסור להדליק,

מפני ליסטים – או שכיבה בגלל שהוא מפחד שליסטים יגלו אותו,

מפני רוח רעה – או בגלל שיש עליו איזו רוח רעה, והוא נרגע רק בחושך,

ואם בשביל החולה שיישן – או כדי לאפשר לחולה שיש בו סכנה להירדם, כי הוא נרדם באור,

פטור – ואפילו מותר לכתחילה, שהתירו לו בגלל הסכנה.

כחס על הנר – מי שמכבה בגלל שהוא חושש שהנר יהרס מחום האש,

כחס על השמן – או בגלל שהוא רוצה לחסוך שמן,

כחס על הפתילה – שהולכת ונשרפת,

חייב – קרבן חטאת.

ורבי יוסי פוטר בכולן – שאם כיבה במקרים הנ"ל הוא פטור לגמרי, בגלל שהן מלאכה שאינה צריכה לגופה,

חוץ מן הפתילה – חוץ מהמקרה שהוא כיבה מפני שחס על הפתילה, שאז הוא מודה שחייב,

מפני שהוא עושה פחם – ועכשיו היא נוחה להידלק, אז זה נחשב כמלאכה שצריכה לגופה, וגם לדעתו חייב.

שאלות על הפרשנים:

1. מדוע ת"ק אוסר לכבות כאשר חס על הנר או על השמן, ומדוע רבי יוסי פוטר?

2. ע"פ רש"י, מה פירוש המושג "מלאכה שאינה צריכה לגופה"?

מסכת שבת פרק ז', משנה ב'

עיינו דפים מצורפים להסבר על כל המלאכות

שאלות על הפרשנים:

1. על סמך מה קבעו חכמים דוקא שלשים ותשע מלאכות?

מסכת שבת פרק י"ב, משנה א'

הבונה – כמה יבנה ויהיה חייב? – כמה צריך לבנות כדי לעבור על איסור בונה בשבת?

הבונה כל שהוא – אפילו הדבר הכי קטן.

והמסתת – מקצע את האבן ומחליקה,

והמכה בפטיש ובמעצד (מין גרזן),

הקודח – עושה חור

בכל אלה כל שהוא – חייב.

זה הכלל:

כל העושה מלאכה, ומלאכתו מתקיימת בשבת – חייב – כל מלאכה שאדם עושה, וניתן להשאיר אותה כך ואין צורך להוסיף לזה עוד משהו – חייב בעשיית אותה המלאכה.

רבן שמעון בן גמליאל אומר:

אף המכה בקורנס (פטיש כבד) על הסדן בשעת מלאכה – חייב – למרות שהוא לא הכה על הכלי עצמו,

מפני שהוא כמתקן מלאכה – הוא מחליק ומיישר בזה את הפטיש כדי להמשיך לעבוד איתו.

שאלות על הפרשנים:

1. מהי מלאכת "מכה בפטיש"?

2. מדוע חייבים על מכה בפטיש? שתי דיעות.

מסכת שבת פרק י"ב, משנה ב'

החורש כל שהוא,

המנכש – תולש עשבים רעים,

והמקרסם – קוצץ ענפים ישנים מהעצים,

והמזרד – קוצץ ענפים לחים, כי יש יותר מדי, וזה מכחיש את העץ

כל שהוא – חייב – מי שעושה אחת מאלה בכל שיעור שהוא – חייב.

המלקט עצים:

אם לתקן – אם הוא מתכוון לתקן בזה את הקרקע, או את הצמחים שתחתיהם,

כל שהן – חייב אפילו על ענף אחד, משום מלאכת חורש.

אם להיסק – אם הוא מלקט עצים כדי להסיק בהם את התנור שלו,

כדי לבשל ביצה קלה – חייב משום מלאכת מעמר אם ליקט כמות עצים שניתן לבשל איתם ביצה (שיעור קטן, שכן היא מתבשלת בקלות).

המלקט עשבים:

אם לתקן – את הקרקע שלו,

כל שהן.

אם לבהמה – אם הוא מלקט כדי להאכיל בהמתו בשבת,

כמלוא פי הגדי – חייב אם ליקט כמות שנכנס לפה של בגדי.

שאלות על הפרשנים:

1. מה ההגדרה של מלאכת חורש?

2. על איזה מלאכה עובר מי שמזרד בשבת?

3. מי שליקט עשבים כדי להאכיל בהמה, מדוע אינו חייב גם על פחות משיעור מלא פי הגדי, הרי סוף סוף הוא מתקן את הקרקע?

4. הסבירי את המושגים: "פסיק רישיה", "פסיק רישיה דניחא ליה", "פסיק רישיה דלא ניחא ליה".

5. ע"פ מסקנת המאירי, באיזה מקרה מדובר במשנה שלנו?

מסכת שבת פרק י"ב, משניות ג'-ה'

הכותב שתי אותיות:

בין בימינו בין בשמאלו – מי שכתב בשבת שתי אותיות, בין עם יד ימין ובין עם יד שמאל,

בין משם אחד, בין משני שמות – בין אם כתב אותה האות פעמיים, ובין אם כתב שתי אותיות שונות,

בין משני סממניות

בכל לשון – בכתב של שפות אחרות, ולא רק אותיות בעברית

חייב – בכל המקרים האלה הוא חייב מהתורה.

אמר רבי יוסי:

לא חייבו שתי אותיות אלא משום רושם – גם אם כתבו/רשמו שתי צורות, ולא אותיות, גם כן חייב,

שכך היו כותבין על קרשי המשכן, לידע איזהו בן זוגו – כדי לא לבלבל את סדר הקרשים של המשכן, עשו סימנים, ולאו דוקא אותיות, על כל קרש לדעת את מיקומו של כל אחד.

אמר רבי:

מצינו שם קטן משם גדול – יש מקרים שאדם כותב חלק ממילה בלבד, אבל זאת מילה מצד עצמה –

שם משמעון ושמואל, נח מנחור, דן מדניאל, גד מגדיאל – וגם באלה חייב.

הכותב שתי אותיות בהעלם אחד – חייב – מי ששכח ששבת היום, וכתב שתי אותיות, ורק אח"כ נזכר ששבת – חייב קרבן חטאת.

כתב בדיו, בסם (מין אדמה כתומה), בסיקרא (מין צבע אדום), בקומוס (שרף של אילן) ובקנקנתום (צבע שנעשה ממים ויש בהם חומרי נחושת),

ובכל דבר שהוא רושם – או בכל חומר אחר שהכתב מתקיים ונשאר,

על שני כותלי זויות – אם הוא כתב שתי אותיות על שני קירות סמוכים במקום שמתחברים, בזוית, אות אחת על כל קיר,

ועל שני לוחי פנקס – או כתב על שני דפי פנקס נפרדים, אבל האותיות סמוכות זו לזו,

והן נהגין זה עם זה – שהן כ"כ סמוכות עד שקוראים אותן ביחד כמילה אחת,

חייב.

הכותב על בשרו – חייב – מי שכותב שתי אותיות על בשרו חייב חטאת.

המסרט על בשרו – מי שחורט על בשרו שתי צורות/אותיות:

רבי אליעזר מחייב חטאת,

ורבי יהושע פוטר – משום שאין זאת דרך כתיבה.

כתב עם האצבע שלו בתוך: במשקין, במי פירות, באבק דרכים, באבק הסופרים, ובכל דבר שאינו מתקיים – פטור – מקרבן חטאת.

לאחר ידו – הפך את ידו וכתב (בשינוי),

ברגלו, בפיו ובמרפקו – או עם אחד האיברים האלה,

כתב אות אחת סמוך לכתב – מי שכתב אות אחת ליד אות שכבר היתה כתובה, ובכך השלים למילה שלימה,

כתב על גבי כתב – כתב על שתי אותיות מטושטשות שכבר היו כתובות, ובזה "חידש" אותן,

נתכוון לכתוב את האות חי"ת, וכתב שני אותיות זיני"ן – בכתיבת סת"ם האות ח' מורכבת משתי אותיות ז', וגג שמחבר ביניהם. הוא התכוון לכתוב את האות ח' = אות אחת, ויצא לו שתי אותיות ז'.

אחד בארץ ואחד בקורה – כתב אות אחת על הרצפה, ואחת על התקרה, כך שהן לא נקראות ביחד,

כתב על שני כתלי הבית – לא קרובות אחת לשניה,

על שני דפי פנקס ואין נהגין זה עם זה –

פטור – בכל המקרים האלה פטור מקרבן חטאת, או בגלל שאין דרך לכתוב כך, או בגלל שהן לא נקראות כאחת.

כתב אות אחת נוטריקון – שכתב אות אות עם סימן עליו לסמל שזה קיצור של מילה, או גימטריה, כגון: ר' = רבי, או: מ' = 40, וכדו',

רבי יהושע בן בתירא מחייב, וחכמים פוטרין.

שאלות על הפרשנים:

1. "בין בימינו ובין בשמאלו" – על איזה סוג אדם מדברת המשנה?

2. מה הן "סממניות"? שני פירושים.

3. מהי המחלוקת בין תנא קמא לרבי יוסי, ומה הוכחה שמביא רבי יוסי לדבריו?

4. מדוע הייתי חושב שמי שכתב "שם קטן משם גדול" יהיה פטור?

5. "כתב על שני כתלים" – מהו התנאי בכדי לחייב אדם במקרה זה?

6. מה שורש המחלוקת בין רבי אליעזר לרבי יהושע לענין "המסרט על בשרו", וכמי ההלכה?

7. מה המשותף לכל המקרים הבאים: "כתב אחד בארץ ואחד בקורה", "על שני כתלי הבית", "על שני דפי פנקס"?

8. מה הדין אם כתבו שתי אותיות על קיר אחד, אבל בריחוק אחד מהשני?

9. מה הטעם של רבי יהושע בן בתירא, ושל חכמים, בענין כתיבת אות אחת נוטריקון?

10. מה הם התנאים בהם התיר הרב אליהו זצ"ל לכתוב בעט שנמחק לאחר זמן?

11. מה הסיבה להשתמש בעט כזה בצבא או בבתי חולים, הרי מדובר במקרים של פיקוח נפש, ולכאורה מותר גם בעט רגיל?

מסכת שבת פרק י"ג, ג'

הקורע בחמתו ועל מתו – מי שקורע את בגדו בשבת, או מתוך כעס, או מתוך צער על משהוא שנפטר,

וכל המקלקלין – כל מי שעשה אחת מהמלאכות האסורות בשבת, אבל בצורה שמקלקלת ולא מתקנת/בונה –

פטורין – כיון שהתורה אסרה רק מלאכה חשובה שיש בה תיקון.

והמקלקל על מנת לתקן – מי שעשה פעולת "קלקול" אבל במטרה לתקן אח"כ, כגון: מי שקרע בגד כדי שיוכל לתפור אחר כך, או שמחק כדי שיוכל לכתוב באותו המקום,

שיעורו כמתקן – הוא חייב רק אם קילקל באותו שיעור שיתחייב כשיתקן. כגון אם קרע על מנת לתפור – הוא חייב אם קרע שיעור של שתי תפירות. ואם מחק, אז חייב אם מחק שיעור של שתי אותיות, וכדו'.

שאלות על הפרשנים:

1. מה הסיבה לפטור מי שמקלקל בשבת?

2. "הקורע על מת" – מתי חייב בשבת, ומתי פטור? נמקי.

מסכת שבת פרק י"ג, משנה ה'

רבי יהודה אומר:

הצד ציפור למגדל, וצבי לבית – חייב – מי שהפריח ציפור עד שנכנסה לתוך ארון, ונעל עליה, או רדף אחרי צבי עד שהוא נכנס לבית, ונעל עליו – חייב משום מלאכת צד.

וחכמים אומרים:

ציפור למגדל, וצבי לבית, ולחצר ולביברין – לדעתם חייבים גם אם הבריחו צבי לתוך שטחים גדולים מגודרים שהחיות משתמרות שם.

רבן שמעון בן גמליאל אומר:

לא כל הביברין שוין – שיש מקומות כאלה שהם מאד גדולים, ואז הצבי לא נחשב ניצוד שם.

זה הכלל:

מחוסר צידה – פטור – אם אחרי שהברחתי את החיה לתוך מקום קטן עדיין צריך לרדוף אחריו כדי לתפוס אותו – פטור ממלאכת צד.

ושאינו מחוסר צידה – חייב – ואם לאחר שהכניס אותו לאותו המקום הוא נתפס בקלות – חייב כבר מעכשיו במלאכת צד.

שאלות על הפרשנים:

1. כתבי מה הם שני התנאים, ע"פ דברי הרמב"ם, בכדי להתחייב באיסור צידה.

2. מדוע מי שהבריח דג מן הים לבריכה פטור?

מסכת שבת פרק י"ג, משנה ו'

צבי שנכנס לבית ונעל אחד בפניו – חייב – אם צבי נכנס לבית מעצמו, ואדם רק נעל את הבית – חייב משום מלאכת צד.

נעלו שנים – פטורין – אם שני אנשים נעלו את הבית – מלאכה שנעשית בדרך כלל ע"י אדם אחד – שניהם פטורים.

לא יכול אחד לנעול, ונעלו שנים – חייבין – אם אדם אחד לא מסוגל לנעול את הדלת לבד, ושני אנשים נעלו את הדלת – שניהם חייבים משום מלאכת צד.

ורבי שמעון פוטר – שלדעתו תמיד כששנים עושים מלאכה ביחד, שניהם פטורים.

שאלות על הפרשנים:

1. מה פירוש המושג "שנים שעשאוה", ומדוע הם פטורים? שתי אפשרויות.

2. מה למדה הגמרא מהפסוק: "מעם הארץ בעשותה"?

מסכת שבת פרק י"ג, משנה ז'

ישב אחד על הפתח ולא מלאהו – לאחר שנכנסה החיה לבית, ישב אדם בפתח הבית, אבל הוא לא מילא את כל הפתח, ובאופן עקרוני החיה עדיין יכלה לצאת,

ישב השני ומלאהו – ואז בא אדם שני וישב בפתח הדלת ברווח שנותר, ובכך סגר לגמרי את הפתח,

השני חייב – רק השני חייב, שעל ידו ניצודה החיה.

ישב הראשון על הפתח ומלאהו, ובא השני וישב בצידו – ונמצא שהמלאכה נעשתה ע"י הראשון,

אף על פי שעמד הראשון והלך לו – הראשון חייב והשני פטור – כיון שכאשר ישב השני ליד הראשון, החיה היתה כבר ניצודה, והשני בעצם לא עשה שום מלאכה.

הא למה זה דומה? לנועל את ביתו לשמרו, ונמצא צבי שמור בתוכו – זה דומה למקרה שלאדם יש חיה בתוך ביתו, והוא נועל את הדלת של הבית כדי שלא יכנסו גנבים.

שאלות על הפרשנים:

1. במה דומה המקרה שלנו, למקרה שנעל את הבית לשמרו?

2. מה הדין לגבי האדם השני בסיפא של המשנה – פטור אבל אסור, או פטור ומותר?

**נושא ה'**

ראש השנה

הקדמה – בניגוד לתפילת מוסף של כל שבת וחג, שיש בו שבע ברכות (שלש ראשונות של שבח, ברכה אמצעית על קדושת היום, שלש אחרונות של הודיה), בתפילת מוסף של ראש השנה ישנן תשע ברכות – שלש ראשונות ושלש אחרונות הקבועות, ושלש באמצע – ברכת מלכויות, ברכת זכרונות וברכת שופרות.

לפני כל אחת מהברכות האמצעיות אנחנו אומרים עשרה פסוקים מהתנ"ך הקשורים באותו הענין – פסוקים על מלכות ה' בעולם, פסוקים על כך שה' זוכר את כל מה שקורה בעולם בכלל, ואצל עמ"י בפרט, ופסוקים על המלכת ה' ע"י תקיעת שופר.

אחרי כל ברכה וברכה אנחנו תוקעים בשופר (היום הרבה קהילות נוהגות לתקוע רק בחזרת הש"ץ).

מסכת ראש השנה פרק ד', משנה ז'

העובר לפני התיבה ביום טוב של ראש השנה – מי שניגש להיות שליח ציבור בראש השנה,

השני מתקיע – תקע דוקא מי ששליח ציבור במוסף (תקעו במוסף).

ובשעת הלל – בימים טובים שאומרים הלל,

הראשון מקרא את ההלל – מי ששליח ציבור בשחרית מקריא להם את ההלל (אמרו הלל בשחרית).

שאלות על הפרשנים:

1. מדוע לא תוקעים בשופר מיד בתפילת שחרית?

2. מדוע לא אומרים הלל בראש השנה וביום הכיפורים?

מסכת ראש השנה פרק ד', משנה ח'

שופר של ראש השנה – אין מעבירין עליו את התחום – אסור בשבת ויום טוב לצאת יותר מאלפיים אמה מחוץ לעיר = תחום שבת. אסור לצאת מהתחום בראש השנה כדי להביא שופר, או כדי לשמוע תקיעת שופר.

ואין מפקחין עליו את הגל – אם יש גל של אבנים על השופר, אסור להוריד את האבנים ביום טוב כדי להגיע לשופר.

ולא עולים באילן – לא עולים על עץ כדי להוריד שופר אם היה תלוי עליו,

ולא רוכבין על גבי בהמה – כדי להגיע למקום שתוקעים שם, גם אם לא יוכל להגיע לשם ברגל,

ולא שטין על פני המים – כדי להביא את השופר,

ואין חותכין אותו – כדי לתקן אותו שיהיה אפשר לתקוע בו,

בין בדבר שהוא משום שבות – לעשות דבר שאיסורו מדברי סופרים,

ובין בדבר שהוא משום לא תעשה – לעשות דבר שהוא אסור מהתורה.

אבל אם רצה ליתן לתוכו מים או יין – יתן – אם הוא רוצה לשים בשופר מים או יין כדי לשפר את קולו – מותר, שאין בזה מלאכה.

אין מעכבין את התינוקות מלתקוע – לא מונעים מילדים שהגיעו לגיל חינוך מלהתאמן בחג לתקוע בשופר,

אבל מתעסקין עמהן עד שילמדו – אפילו מעודדים אותם להתאמן, כדי לחנכם במצוות.

והמתעסק - לא יצא – מי שתקע בראש השנה רק כדי להתאמן, לא יצא ידי חובת שמיעת תקיעת שופר.

והשומע מן המתעסק – לא יצא – גם מי ששומע ממי שמתאמן, גם אם השומע התכוון לצאת בזה ידי חובה, כי צריך גם את כוונת התוקע.

שאלות על הפרשנים:

1. מה הם שני הנושאים העיקריים עליהם מדברת המשנה שלנו?

2. א. הסבירי את המושגים: "שבות", "שבות דשבות".

ב. מה הדין בשבות דשבות לצורך מצוה?

3. כיצד פסק הרב אבידן בשאלה האם מותר ליסוע עם גוי בראש השנה כדי לשמוע תקיעת שופר? פרטי.

מסכת ראש השנה פרק ד', משנה ט'

סדר התקיעות – שתוקעים במלכויות, זכרונות ושופרות:

שלש של שלש שלש – שלש סידרות, שבכל סידרה תוקעים שלשה קולות – תקיעה, תרועה, תקיעה.

שיעור תקיעה – כשלש תרועות – האורך של "תקיעה" צריך להיות כמו האורך של שלש "תרועות" ביחד.

שיעור תרועה – כשלש יבבות – האורך של "תרועה" צריך להיות כמו שלשה קולות קצרים.

תקע בראשונה ומשך בשניה כשתים – אין בידו אלא אחת – מי שתקע את התקיעה הראשונה שלפני התרועה באורך רגיל, ואת התקיעה השניה שאחרי התרועה הוא תקע באורך של שתי תקיעות, כך שזה ייחשב לו גם לתקיעה שבסידרה הזאת, וגם לתקיעה הראשונה שבסידרה הבאה – זה נחשב רק כתקיעה אחת, ולסידרה הבאה יצטרך לחזור ולתקוע שוב תקיעה.

מי שברך, ואחר כך נתמנה לו שופר – מי שהתפלל תפילת מוסף, אבל לא היה לו שופר, ורק לאחר שסיים להתפלל הזדמן לו שופר,

תוקע ומריע ותוקע שלש פעמים – תוקע ביחד את כל התקיעות, למרות שזה לא על סדר הברכות של מוסף, ויוצא בזה ידי חובה.

כשם ששליח ציבור חייב – להתפלל תפילת העמידה כל השנה,

כך כל יחיד ויחיד חייב – והוא לא יכול לצאת ידי חובה ע"י שהוא ישמע את חזרת הש"ץ, שכן שליח הציבור מוציא ידי חובה רק את מי שלא בקי בתפילה ולא יודע להתפלל.

רבן גמליאל אומר: שליח ציבור מוציא את הרבים ידי חובתן – גם כאלה שיודעים להתפלל.

שאלות על הפרשנים:

1. מהו אורך ה"תקיעה", ומהו אורך ה"תרועה"?

2. מהי המחלוקת בסיפא של המשנה בין תנא קמא לרבן גמליאל?

3. מה היתה התקנה של רבי אבהו?

4. כמה קולות סה"כ אדם חייב לשמוע מהתורה?

5. מה פירוש המילה "יבבא", ומה הספק שהתעורר בענין זה?

6. כיצד נהגו עמ"י לפני תקנת רבי אבהו, ומה היתה מטרת רבי אבהו בתקנתו?

יום כיפור

מסכת יומא פרק ח', משנה ד'

התינוקות – אין מענין אותן ביום הכיפורים – ילדים מתחת לגיל בר/בת מצוה לא חייבים לצום,

אבל מחנכים אותם לפני שנה ולפני שנתיים – אבל יש לחנך אותם לצום שנה או שנתיים (תלוי בכוח וביכולת של הילד) לפני גיל מצוות,

בשביל שיהיו רגילין במצוות.

שאלות על הפרשנים:

1. ע"פ הרמב"ם, באיזו הדרגה יש לחנך את הילדים לצום ביום הכיפורים?

סוכות

1. ע"פ הרב צבי יהודה, מה מיוחד במצות סוכה לעומת שאר מצוות התורה?

2. מה הרב לומד מהפסוק: "אני ישנה וליבי ער"?

מסכת סוכה פרק ב', משנה ז'

מי שהיה ראשו ורובו בסוכה ושלחנו בתוך הבית – מי שעשה סוכה צמוד לביתו, והוא אוכל כאשר חלק ממנו והשלחן נמצאים בתוך הבית,

בית שמאי פוסלין – לגמרי סוכה בגודל כזה,

בית הלל מכשירין.

אמרו להם בית הלל לבית שמאי: לא כך היה מעשה? שהלכו זקני בית שמאי וזקני בית הלל לבקר את רבי יוחנן בן החורני, ומצאוהו שהיה יושב ראשו ורובו בסוכה ושלחנו בתוך הבית, ולא אמרו לו דבר! – ואם כך נראה שגם זקני בית שמאי מודים שיוצאים ידי חובה עם סוכה כזאת.

אמר להן בית שמאי (לבית הלל): משם ראיה? אף הם אמרו לו: "אם כן היית נוהג, לא קיימת מצות סוכה מימיך" – באותו מקרה, זקני בית שמאי אמרו לרבי יוחנן בן חורני שהוא לא יוצא בזה ידי חובה.

שאלות על הפרשנים:

1. כיצד יתכן שאדם יושב בסוכה רק ראשו ורובו?

2. מה טעמו של בית שמאי שפוסל, ומה טעמו של בית הלל שמתירים?

3. על איזה סוכה מדובר במשנתנו, וכיצד נפסקה ההלכה? פרטי את שתי הדיעות השונות.

מסכת סוכה פרק ב', משנה ח'

נשים ועבדים וקטנים – פטורים מן הסוכה – נשים ועבדים כיון שזאת מצות עשה שהזמן גרמא.

קטן שאינו צריך לאמו – חייב בסוכה – אמנם מי שקטן פטור מהסוכה, אבל אם הוא כבר לא זקוק לאמו, והוא יכול להסתדר בלעדיה, הוא חייב מדרבנן מדין חינוך.

מעשה וילדה כלתו של שמאי הזקן, ופיחת את המעזיבה וסיכך על גבי המטה בשביל הקטן – שמאי חולק על הדין הקודם, וסובר שאפילו תינוק שנולד חייב בסוכה. וכך היה המעשה, שכאשר ילדה כלתו בן, הוא הוריד את התקרה שמעליה ומעל התינוק, ושם שם סכך, כדי שהתינוק יהיה בסוכה.

שאלות על הפרשנים:

1. לפי שמאי, ממתי יש מצות חינוך, לחנך ילד קטן למצוות?

2. לדעת חכמים, ממתי יש לחנך קטנים למצות סוכה, ומדוע?

מסכת סוכה פרק ד', משנה ט'

כל שבעת הימים אדם עושה סוכתו קבע וביתו עראי – כל שבעת ימי חג הסוכות צריך שעיקר דירתו תהיה בסוכה – אוכל שם, ישן, לומד, וכו'.

ירדו גשמים – מאימתי מותר לפנות? – אם התחילו לרדת גשמים, ממתי מותר להוציא את כל הכלים מהסוכה, ולצאת בעצמו?

משתסרח המקפה – כאשר יש כמות של טיפות שיקלקלו תבשילים (מקפה = תבשיל סמיך כמו דייסה).

משלו משל: למה הדבר דומה? – כשיורדים גשמים בחג וצריך לצאת מהסוכה, למה זה דומה?

לעבד שבא למזוג כוס לרבו, ושפך לו קיתון על פניו – העבד מגיש לאדון שלו כוס שתיה, והאדון שופך את המשקה על פניו של עבד. יש בזה אמירה של: 'איני רוצה בשימושך'.

שאלות על הפרשנים:

1. א. ע"פ הרב עראמה, מהו המסר החינוכי שבמצות ישיבה בסוכה?

ב. מה מסמלת הסוכה, ע"פ רעיון זה?

יום טוב

מסכת מגילה פרק א', משנה ה'

אין בין יום טוב לשבת אלא אוכל נפש בלבד – ההבדל בין שבת ליו"ט הוא, שביו"ט מותר לעשות מלאכה שהיא "אוכל נפש" = לצורך הכנת אוכל לחג עצמו.

שאלות על הפרשנים:

1. ע"פ המשך חכמה, מה משקף הבדל זה בהלכה, בין שבת ליו"ט, על מהות היום?

מסכת ביצה פרק ב', משנה א'

יום טוב שחל להיות בערב שבת – יום טוב שחל ביום ששי,

לא יבשל אדם בתחלה מיום טוב לשבת – אסור לבשל ביו"ט בשביל שבת.

אבל מבשל הוא ליום טוב, ואם הותיר – הותיר לשבת – מותר לבשל ביו"ט לחג עצמו, ואם נשארו שאריות, מותר לאכול אותם בשבת.

ועושה תבשיל מערב יום טוב וסומך עליו לשבת – מותר לו לבשל תבשיל מלפני יום טוב לצורך השבת, ו"על גבי" התבשיל הזה מותר לו להמשיך לבשל ביו"ט לשבת (=עירוב תבשילין).

בית שמאי אומרים: צריך להתחיל מלפני יום טוב שני תבשילין – כדי שיהיה מותר להמשיך ביו"ט.

ובית הלל אומרים: תבשיל אחד.

ושוין בדג וביצה עליו, שהן שני תבשילין – לשתי הדיעות זה נחשב שני תבשילין, וגם לדעת בית שמאי מותר לסמוך על זה כדי להמשיך לבשל ביו"ט.

אכלו או שאבד – את עירוב התבשילין חייבים להשאיר עד שבת. במקרה שאכלו אותו בטעות או שלא מוצאים אותו ביו"ט –

לא יבשל עליו בתחלה – שוב אסור לו לבשל ביו"ט לצורך השבת.

ואם שייר ממנו כל שהוא – אם לא אכל הכל, או שרק חלק ממנו אבד

סומך עליו לשבת – מותר לסמוך על זה ולהמשיך לבשל לשבת ביו"ט.

שאלות על הפרשנים:

1. ע"פ משנתינו, מה הן שתי הדרכים שמותר לבשל ביו"ט לצורך השבת?

2. מדוע מועיל כאשר מניחים עירוב תבשילין? שתי דיעות.

3. מי שרוצה לצאת ידי חובה עם עירוב התבשילין של השני, מה עליו לעשות?

4. מה פירוש המושג: "זכין לאדם שלא בפניו"?

פורים

מסכת מגילה פרק א', משנה א'

מגילה נקראת באחד עשר, בשנים עשר, בשלשה עשר, בארבעה עשר, בחמשה עשר – מותר לקרוא את המגילה ב- י"א אדר, י"ב אדר, י"ג אדר, י"ד אדר או ט"ו אדר,

לא פחות ולא יותר – אבל אסור לפני י"א אדר, ואסור אחרי ט"ו אדר.

כרכין המוקפין חומה מימות יהושע בן נון – קורין את המגילה בחמשה עשר.

כפרים ועיירות גדולות – קורין בארבעה עשר,

אלא שהכפרים מקדימין את קריאת המגילה ליום הכניסה – ליום שני או חמישי שלפני י"ד אדר, שהם בני הכפרים (שפעמים שלא היה להם מנין רק בני הכפר לבד, או שלא היו בקיאים איך לקרוא) מתכנסים לעיירות, ושם היה גם מנין וגם אנשים שבקיאים בקריאה.

שאלות על הפרשנים:

1. מאיזה פסוק למדו שיש כמה תאריכים שמותר לקרוא את המגילה?

2. מה דין עיר שהיתה מוקפת חומה מימי יהושע בן נון, ועכשיו היא לא?

3. איזה עיר יוצאת דופן – שלא היתה מוקפת מימי יהושע, ובכ"ז קוראים בה ב- ט"ו אדר, ומדוע?

4. מדוע התנאי הוא מימי יהושע בן נון, הרי הנס קרה בימי מרדכי ואסתר?

מסכת מגילה פרק ב, משנה א'

הקורא את המגילה למפרע – אם קרא פסוק מאוחר לפני הפסוק שלפניו – הפך את סדר הפסוקים

לא יצא – ידי חובת קריאת מגילה.

קראה על פה – מבלי להסתכל במגילה,

קראה תרגום – בשפת ארמית, והוא לא מבין ארמית,

בכל לשון – קרא את המגילה בשאר השפות, והוא לא מבין את אותה השפה

לא יצא.

אבל קורין אותה ללועזות בלעז – מותר לקרוא בשפה זרה למי שמבין את אותה השפה.

והלועז ששמע אשורית – אם קראו את המגילה בלשון הקודש למי שלא מבין לשון הקודש

יצא – ידי חובה, למרות שלא מבין.

שאלות על הפרשנים:

1. מהיכן למדו את ההלכות המופיעות במשנה - שאסור לקרוא למפרע, ואסור לקרוא בע"פ?

2. כיצד הסביר בעל "מאור ושמש" את ההלכה שאסור לקרוא למפרע?

פסח

מסכת פסחים פרק י', משנה א'

ערבי פסחים סמוך למנחה – לא יאכל אדם עד שתחשך – מבערך חצי שעה לפני זמן מנחה קטנה (בערך שעה תשיעית של היום) אסור לאדם לאכול, כדי שלא יתמלא, ויאכל מצות בלילה בתיאבון.

ואפילו עני שבישראל לא יאכל עד שיסב – גם אדם עני חייב לאכול בליל הסדר בהסיבה, כדרך בני חורין.

ולא יפחתו לו מארבעה כוסות של יין, ואפילו מן התמחוי – לכל עני, גם כזה שמקבל אוכל מהתמחוי בכל יום, חייבים לדאוג לו שיהיו לו ארבע כוסות של יין בליל הסדר.

שאלות על הפרשנים:

1. ע"פ דברי הרמב"ם, איזה מאכלים אסרו חכמים לאכול סמוך למנחה? הוכיחי.

2. מה החידוש במילים "ואפילו עני שבישראל" ע"פ רבי עקיבא איגר, וע"פ דברי התוספות?

3. מדוע היינו חושבים שעני לא צירך להסב?

4. לכמה אנשים במשפחת העני הגבאים צריכים לדאוג?

מסכת פסחים פרק י', משנה ב'

מזגו לו כוס ראשון – כדי לעשות קידוש:

בית שמאי אומרים: מברך על היום, ואחר כך מברך על היין – בקידוש קודם כל יברך על היום (= "מקדש ישראל והזמנים"), ואחר כך ברכה על היין (= "בורא פרי הגפן").

בית הלל אומרים: מברך על היין, ואחר כך מברך על היום – קודם יברך "בורא פרי הגפן", ורק אח"כ יברך "מקדש ישראל והזמנים".

שאלות על הפרשנים:

1. מהי הסברא של אחת מהדיעות במשנה?

מסכת פסחים פרק י', ג'

הביאו לפניו – ירקות לאחר הקידוש,

מטבל בחזרת עד שמגיע לפרפרת הפת – טובל את החזרת/ירק במי מלח וכדו' ואוכל, עד שמגיע הזמן של אכילת המרור עם המצה.

הביאו לפניו מצה (למצות אכילת מצה), וחזרת (למצות אכילת מרור), וחרוסת (לטבול בה את המרור), ושני תבשילין – אחד לזכר קרבן הפסח, ואחד לזכר קרבן חגיגה.

אף על פי שאין חרוסת מצוה – למרות שאין מצוה לטבול מרור בחרוסת, אלא שזה בא כדי להפיג קצת את טעם המרור.

רבי אליעזר ברבי צדוק אומר: מצוה.

ובמקדש היו מביאים לפניו גופו של פסח – ביחד עם המצה והחזרת.

שאלות על הפרשנים:

1. מדוע הביאו ירקות מיד לאחר הקידוש?

2. מה הם היו מטבלים?

3. "ולשון מטבל – אוכל" – הסבירי את דברי רבי עובדיה מברטנורה.

4. מה רצו ללמד אותנו במילים "עד שמגיע לפרפרת..."?

5. מדוע עשו את החרוסת עבה?

6. איזו מצוה יש בחרוסת, לדעת רבי אליעזר ברבי צדוק? שתי אפשרויות.

מסכת פסחים פרק י', משנה ד'

מזגו לו כוס שני, וכאן הבן שואל אביו – מדוע מזגו כוס נוספת לפני האוכל.

ואם אין דעת בבן, אביו מלמדו – כיצד לשאול:

מה נשתנה הלילה הזה מכל הלילות?

שבכל הלילות אנו אוכלים חמץ ומצה, הלילה הזה כולו מצה?

שבכל הלילות אנו אוכלים שאר ירקות, הלילה הזה מרור?

שבכל הלילות אנו אוכלים בשר צלי, שלוק (מבושל מאד) ומבושל, הלילה הזה כולו צלי?

שבכל הלילות אנו מטבילין פעם אחת, הלילה הזה שתי פעמים?

ולפי דעתו של הבן – אביו מלמדו – האבא צריך להתעמק ולהסביר לילד לפי יכולת הבנתו.

מתחיל בגנות ומסיים בשבח – סיפור יציאת מצרים צריך להתחיל בסיפור על גנות, ולסיים בשבח עמ"י ובניסים ונפלאות שעשה לנו ה'.

ודורש מ"ארמי אובד אבי", עד שיגמור כל הפרשה כולה – יש לבאר בהגדה, בדרך של דרש, את כל פרשת מקרא ביכורים – מ"ארמי אובד אבי" ועד הסוף.

שאלות על הפרשנים:

1. כיצד האבא צריך לגרום לבן לשאול?

2. מה יעשה אדם אם אין לו בנים, או אם עורך את הסדר לבד?

3. באיזה שני "גנות" האדם מתחיל, ע"פ הרמב"ם?

4. מה ההבדל בסדר, בין הזמן שבית המקדש היה קיים לבין זמננו?

מסכת פסחים פרק י', משנה ה'

רבן גמליאל היה אומר: כל שלא אמר שלשה דברים אלו בפסח – לא יצא ידי חובתו – מי שלא הסביר את הטעם של שלשת הדברים האלה, לא יצא ידי חובתו בליל הסדר.

ואלו הן: פסח, מצה ומרור.

פסח – על שום שפסח המקום על בתי אבותינו במצרים – אוכלים את קרבן הפסח זכר לכך שה' דילג/ריחם על בתי אבותינו במצרים, במכת בכורות.

מצה – על שום שנגאלו אבותינו במצרים – ומחמת חפזון הגאולה, לא הספיק בצקם להחמיץ.

מרור – על שום שמררו המצרים את חיי אבותינו במצרים.

בכל דור ודור חייב אדם לראות את עצמו (בליל הסדר) כאילו הוא יצא (בעצמו) ממצרים,

שנאמר: "והגדת לבנך ביום ההוא לאמר, בעבור זה עשה ה' לי בצאתי ממצרים".

(אחרי סיפור יציאת מצרים, יש לומר את הנוסח הבא:) לפיכך, אנחנו חייבים להודות, להלל, לשבח, לפאר, לרומם, להדר, לברך, לעלה ולקלס

למי שעשה לאבותינו ולנו את כל הניסים האלו –

הוציאנו מעבדות לחירות, מיגון לשמחה, ומאבל ליום טוב, ומאפילה לאור גדול, ומשיעבוד לגאולה.

ונאמר לפניו "הללויה" – את ההלל.

שאלות על הפרשנים:

1. ע"פ הרב ז'ולטי, כיצד אדם מקיים בצורה מלאה את מצות סיפור יציאת מצרים?

מסכת פסחים פרק י', משנה ו'

עד היכן הוא אומר? – כמה מההלל הוא אומר לפני הסעודה?

בית שמאי אומרים: עד "אם הבנים שמחה" – רק את המזמור הראשון של ההלל.

בית הלל אומרים: עד "חלמיש למעינו מים" – שני המזמורים הראשונים.

וחותם בגאולה – הוא מסיים את מצות ההגדה בברכה על הגאולה.

מה אומרים?

רבי טרפון אומר: "אשר גאלנו וגאל את אבותינו ממצרים", ולא היה חותם – היה אומר מבלי לברך אחרי.

רבי עקיבא אומר: "כן ה' אלוקינו ואלוקי אבותינו, יגיענו למועדים ולרגלים אחרים, הבאים עלינו לשלום, שמחים בבנין עירך וששים בעבודתך, ונאכל שם מן הזבחים ומן הפסחים..."

עד: "ברוך אתה ה' גאל ישראל".

שאלות על הפרשנים:

1. מדוע לדעת רבי טרפון לא חותמים בברכה?

2. מדוע לדעת רבי עקיבא כן חותמים בברכה?

מסכת פסחים פרק י', משנה ז'

מזגו לו כוס שלישי – מברך על מזונו – מזגו את הכוס השלישית, והיו מברכים עליה את ברכת המזון, ואז שותים.

רביעי – גומר עליו את ההלל, ואומר עליו ברכת השיר – אחרי שמוזג כוס רביעית, מסיימים את שאר ההלל, וכן את "ברכת השיר". יש אומרים שהכוונה לברכה שבסוף ההלל, ויש אומרים שהכוונה ל"נשמת כל חי". אחרי שמסיים, שותים את הכוס.

בין הכוסות הללו, אם רוצה לשתות – ישתה – מי שרוצה לשתות יין נוסף בין כוס שניה לכוס שלישית – מותר לו.

בין שלישית לרביעית – לא ישתה – אסור לשתות עוד יין בין הכוס השלישית לכוס הרביעית, כדי שלא ישתכר.

שאלות על הפרשנים:

1. היכן שותים כל אחת מארבע הכוסות בליל הסדר?

2. כיצד כל כוס קשורה למצות סיפור יציאת מצרים?

מסכת פסחים פרק י', משנה ח'

ואין מפטירין אחר הפסח אפיקומן – אסור לאכול אחרי אכילת קרבן הפסח פירות ומיני מתיקה.

ישנו מקצתן – יאכלו – אם נרדמו חלק מהחבורה שאכלו את קרבן הפסח ביחד, מותר להם להמשיך לאכול לאחר שהתעוררו.

כולן – לא יאכלו – אבל אם כולם נרדמו, אסור להם להמשיך לאכול לאחר שהתעוררו.

רבי יוסי אומר:

נתנמנמו – יאכלו – רק אם נמנמו חלק מהאנשים, מותר להם להמשיך לאכול כשיתעוררו,

נרדמו – לא יאכלו – אבל אם נרדמו, אפילו רק חלק, אסור לאותם שנרדמו להמשיך לאכול אח"כ.

שאלות על הפרשנים:

1. מה פירוש המילה "אפיקומן", ומהו אפיקומן היום?

2. איזו הלכה באה הרישא של המשנה ללמד?

3. מדוע אסור לשתות לאחר אכילת האפיקומן, ומה ההבדל בין שני הטעמים?

**שער ב'**

**נושא ו'**

מבוא

1. מהיכן למד הרמב"ם שאסור לאדם להזיק לחבירו?

2. כיצד הסביר ספר החינוך את דברי רבי עקיבא: "זה כלל גדול בתורה"?

3. עד היכן מרחיב הראי"ה קוק את אהבת הבריאה, ולפי איזה סדר?

מסכת בבא קמא פרק ג', משנה א'

המניח את הכד ברשות הרבים, ובא אחר ונתקל בה ושברה – פטור – מי שהניח את הכד שלו ברשות הרבים ולא שמר עליו, ומשהוא אחר נתקל בו ושבר אותו – מי שנתקל פטור.

ואם הוזק בה – בעל החבית חייב בנזקו – ואם נחבל האדם שנתקל בכד, בעל הכד צריך לפצות אותו על הנזק שנגרם לו.

נשברה כדו ברשות הרבים, והוחלק אחד במים או שלקה בחרסיה – חייב – אם אדם ניזוק מכד שנשבר ברשות הרבים, או מהמים שנשפך ממנו, או משברי הכד עצמו – בעל הכד חייב לשלם לו על הנזק.

רבי יהודה אומר:

במתכוון – חייב – אם התכוון בעל הכד לקחת לעצמו את שברי הכד והנוזל שנשפך (= לזכות בהם) – הוא חייב לשלם על הנזק.

באינו מתכוון – פטור – אם הוא לא התכוון לזכות בהם, אלא הפקיר אותם – פטור לשלם על הנזק שנגרם.

שאלות על הפרשנים:

1. מדוע פטור מי שנתקל בכד שהונח ברשות הרבים? עני שלש תשובות ע"פ הגמרא.

2. מה יהיה הדין אם אדם הניח את כדו ברשות הרבים והפקיר אותו - האם יהיה חייב בנזקים שיגרמו על ידו?

3. מדוע חייב בעל הכד כאשר נשבר הכד ברשות הרבים, הרי זה נשבר כי הוא נתקל וזה נפל?

4. מהו יסוד המחלוקת בין תנא קמא לרבי יהודה?

מסכת בבא קמא פרק ג', משנה ב'

השופך מים ברשות הרבים, והוזק בהן אחר – חייב בנזקו – אפילו אם שפך אותם בימות הגשמים.

המצניע את הקוץ ואת הזכוכית – מי שהחביא קוץ או זכוכית ברשות הרבים, אבל לא החביא מספיק טוב,

והגודר את גדרו בקוצים – או שעשה גדר מקוצים בין החצר שלו לבין רשות הרבים, והקוצים פונים לרשות הרבים,

וגדר שנפל לרשות הרבים – והוא לא פינה את הגדר,

והוזקו בהן אחרים – מאחד הדברים הנ"ל –

חייב בנזקן.

שאלות על הפרשנים:

1. כיצד היו דואגים חז"ל שהדברים שלהם (קוצים וזכוכיות) לא יזיקו לאחרים?

2. מי שרוצה לנהוג מנהגי חסידות, על מה עליו להקפיד? שלש דיעות.

3. ע"פ הדיעות השונות בגמרא, מה הם שלשת החלקים שיש במעשיו של האדם? (מהרש"א)

מסכת בבא קמא פרק ג', משנה ג'

המוציא את תבנו ואת קשו לרשות הרבים לזבלים – מי שמוציא את התבן או הקש שלו לרשות הרבים, כדי שידרכו על זה ויהפכו את זה לזבל, ואז הוא יקח את זה וישתמש לזבל את השדות שלו,

והוזק בהן אחר – חייב בנזקו – הוא חייב לשלם את הנזק אם משהוא ניזוק מזה.

וכל הקודם בהן זכה – חז"ל קנסו אותו והפקירו את הזבל הזה, וכל מי שרוצה לקחת - יכול.

רבן שמעון בן גמליאל אומר:

כל המקלקלין ברשות הרבים והזיקו – חייבין לשלם – גם אם משהוא הוציא דברים לרשות הרבים ברשות, הוא חייב לשלם אם משהוא ניזוק מזה.

וכל הקודם בהן זכה – אבל אם הוא הוציא שלא ברשות, הדברים הם הפקר, וכל אחד יכול לקחת מזה לעצמו.

ההופך את הגלל ברשות הרבים, והוזק בהן אחר – מי שהפך גללים (=צואת בקר, שהשתמשו לזיבול וכדו') שהיו ברשות הרבים כסימן שהוא זוכה בהם, ואז משהוא ניזוק מהם,

חייב בנזקו – הוא חייב לשלם את הנזק, כיון שאחרי שהוא זכה בהם, הם נחשבים שלו לכל דבר.

שאלות על הפרשנים:

1. במה חולק רבן שמעון בן גמליאל על תנא קמא במשנה?

2. במה חולק רבי יהודה בגמרא על תנא קמא במשנה?

3. מהו המעשה המובא בגמרא, ומדוע רשות הרבים נקראת "רשות שלך"?

מסכת בבא קמא פרק ג', משנה ו'

שנים שהיו מהלכין ברשות הרבים, אחד רץ והשני מהלך, או שהיו שניהם רצים,

והזיקו זה את זה – שניהם פטורין – שכן רשות הרבים היא מקום שגם הולכים וגם רצים שם.

שאלות על הפרשנים:

1. ע"פ הגמרא והרמב"ם, מתי מותר לרוץ ברשות הרבים, ולאיזו מטרה?

2. מה הדין אם אחד רץ ואחד הלך ברשות הרבים ביום חול, ובטעות הזיקו אחד לשני?

3. הסבירי את דברי הרמב"ם: "זה הרץ חייב מפני שהוא משנה".

מסכת בבא בתרא פרק ב', משנה ג'

לא יפתח אדם חנות של נחתומין ושל צבעין תחת אוצרו של חבירו – אסור לאדם לפתוח מאפיה או מפעל שצובעים בדים וכדו', מתחת למחסן התבואה של חבירו, שכן החום מהתנורים מזיקים לתבואה שלו.

ולא רפת בקר – שהריח מזיק לתבואה.

באמת, ביין התירו, אבל לא רפת בקר – ההלכה היא, שאם מדובר על מחסן של יין, מותר לפתוח מתחת מאפיה או מצבעה, שהחום מועיל ליין, אבל אסור לפתוח רפת, כיון שהריח מזיק ליין.

חנות שבחצר – אם משהוא מאנשי החצר (מתחם מגורים משותף) רוצה לפתוח חנות בחצר,

יכול למחות בידו, ולומר לו: "איני יכול לישן מקול הנכנסין ומקול היוצאין" – כל אחד מבני החצר המשותפת יכול למחות ולעכב, בטענה שהרעש מפריע לו.

עושה כלים, יוצא ומוכר בתוך השוק – מותר לאדם להכין כלים בביתו ולמכור אותם בשוק, אבל לא למכור בחצר,

אבל אינו יכול למחות בידו ולומר לו: "איני יכול לישן, לא מקול הפטיש, ולא מקול הריחיים, ולא מקול התינוקות" – אדם לא יכול למנוע מהשני להכין בתוך ביתו בטענה שהרעש מהפטיש או מהריחיים שטוחנים מפריעים לו, שכן דרך האדם לעשות מלאכה בתוך ביתו. ואם הוא פתח תלמוד תורה בביתו, אי אפשר למנוע את פתיחתו בטענה שהרעש של הילדים מפריעים לו.

שאלות על הפרשנים:

1. האם תמיד מותר לפתוח מאפיה וכדו' מתחת למחסן יין? פרטי.

2. ע"פ רבי עובדיה מברטנורה, מדוע אי אפשר למחות נגד פתיחת תלמוד תורה?

3. באיזה מקרים אפשר למחות נגד פתיחת כיתות לימוד?

4. צייני את השלבים השונים לגבי לימוד תורה לילדים, לפני תקנת יהושע בן גמלא.

5. מה תיקן יהושע בן גמלא, וכיצד זה מתקשר למשנתינו?

מסכת בבא בתרא פרק ב', משנה ז'

מרחיקין את האילן מן העיר עשרים וחמש אמה – שזה נחשב נוי לעיר כשיש מקום פנוי סמוך לה.

ובחרוב ובשקמה – חמישים אמה – כיון שענפיהם מרובים.

אבא שאול אומר: כל אילן סרק – חמישים אמה

אם העיר קדמה – קוצץ ואינו נותן דמים – אם אדם בא ונטע אילן בתוך התחום שאסור, לאחר שהעיר כבר בנויה – מקצצים את האילן, ולא צריך לשלם לבעל האילן, כיון שנטע שלא ברשות.

ואם האילן קדם – קוצץ ונותן דמים – אם האילן היה שם לפני שבנו את העיר, קוצצים אותו ומשלמים לבעל האילן.

ספק זה קדם, ספק זה קדם – לא ידוע מה בא לפני מה, העיר או האילן,

קוצץ ואינו נותן דמים.

שאלות על הפרשנים:

1. היכן שייכת תקנה זו שאין לטעת עצים סמוך לעיר, ומדוע?

2. ע"פ החתם סופר, איזו מטרה יש בכך שאין צורך לייפות ערים בחו"ל?

מסכת בבא בתרא פרק ב', משנה ח'

מרחיקין גורן קבועה מן העיר חמישים אמה – כיון שהמוץ מהחיטים מזיקים לבני העיר.

לא יעשה אדם גורן קבועה בתוך שלו – בתוך השטח הפרטי שלו,

אלא אם כן יש לו חמישים אמה לכל רוח – שאין שום דבר שעלול להינזק ברדיוס של חמישים אמה.

ומרחיק מנטיעותיו של חבירו ומנירו, כדי שלא יזיק – הסיבה שמרחיקים מהנטיעות ומהשדה החרוש של חבירו הוא כדי שהוא לא יזיק לו.

שאלות על הפרשנים:

1. מה הסיבה שברישא של המשנה כתבו שיעור כמה להרחיק, ובסיפא כתבו רק "כדי שלא יזיק"?

2. מה למד הרא"ש מהפסוק: "דרכיה דרכי נועם, וכל נתיבותיה שלום"?

מסכת בבא בתרא פרק ב', משנה ט'

מרחיקין את הנבלות – מקום שצוברים שם נבלות של בהמות,

ואת (בית) הקברות, ואת הבורסקי – מקום שמעבדים שם עורות,

מן העיר חמישים אמה – בגלל הריח הרע שיש במקומות האלה.

אין עושים בורסקי אלא למזרח העיר – מותר להקים מפעלים לעיבוד עורות רק בצד המזרחי של העיר.

רבי עקיבא אומר:

לכל רוח הוא עושה, חוץ ממערבה – מותר להקים בורסקי לכל כיוון שרוצה, רק לא בצד מערב,

ומרחיק חמישים אמה – מה שמותר בשאר כיוונים זה רק בתנאי שירחיק אותו חמישים אמה מהעיר.

שאלות על הפרשנים:

1. מדוע לפי תנא קמא מותר בורסקי רק בצד המזרחי של העיר? שתי סיבות.

2. מדוע לדעת רבי עקיבא אין לעשות בורסקי במערב?

3. כיצד דוחה בעל "תפארת ישראל" את נימוקו של רבי עקיבא?

**נושא ח'**

מבוא

מסכת כלים פרק א', משנה ו'

עשר קדושות הן – בתוך ארץ ישראל, זו למעלה מזו:

ארץ ישראל מקודשת מכל הארצות.

ומה היא קדושתה? – במה קדושתה באה לידי ביטוי?

שמביאים ממנה העומר – ב- ט"ז ניסן מביאים קרבן העומר מראשית התבואה, כדי להתיר את התבואה החדשה באכילה.

והביכורים – שהביאו את ראשית הפירות מפירות שבעת המינים, לבית המקדש.

ושתי הלחם – קרבן שהיו מביאים בחג השבועות מהתבואה, כדי להתיר הקרבת מנחות מהתבואה החדשה.

מה שאין מביאים כן מכל הארצות – שלשה אלה הביאו רק מפירות/תבואת ארץ ישראל, ולא משל חו"ל.

שאלות על הפרשנים:

1. מה למדו חז"ל מדברי הנביא יחזקאל: "יושבי על טבור הארץ"?

מסכת קידושין פרק א', משנה ט'

כל מצוה שהיא תלויה בארץ – כל מצוה שהיא חובת הקרקע, כמו: תרומות ומעשרות, לקט, שכחה ופאה, וכו'.

אינה נוהגת אלא בארץ.

ושאינה תלויה בארץ – מצוות שלא קשורות לארץ, אלא לגופו של האדם, כמו: שבת, תפילין, מילה, וכו'.

נוהגת בין בארץ בין בחוצה לארץ, חוץ מן הערלה והכלאים – ששתי מצוות אלה: ערלה – שאסור לאכול מהפירות הצומחות על העץ בשלש השנים הראשונות, וכלאים – שאסור לשתול/לזרוע שני מינים שונים אחד ליד השני, למרות שהן מצוות התלויות בקרקע, בכ"ז הן נוהגות גם בחו"ל.

רבי אליעזר אומר: אף מן החדש – גם האיסור לאכול מהתבואה החדשה לפני הקרבת קרבן העומר (או ט"ז בניסן בימינו), נוהג גם בחו"ל.

שאלות על הפרשנות:

1. כתבי שלש דוגמאות למצוות התלויות בארץ, ושלש דוגמאות למצוות שאינן תלויות בארץ?

2. איזה סוג כלאים אסור גם בחו"ל ואיזה סוג מותר, ומדוע החמירו דוקא בו?

3. מהיכן למד רבי אליעזר שאיסור אכילת חדש נוהג גם בחו"ל?

4. ע"פ הרמב"ם, מדוע תרומות ומעשרות נוהגים היום רק מדרבנן בארץ?

5. לדעת הרב זוין, איזו השלכה הלכתית יכולה לצמוח מהקמת מדינת ישראל?

ביכורים

מסכת ביכורים פרק א', משנה י'

ואלו מביאין וקורין – אלו האנשים שכאשר מביאים את הביכורים שלהם לבית המקדש, הם קוראים/אומרים את נוסח "מקרא ביכורים" ("ארמי אובד אבי..." – דברים כ"ו):

מן העצרת ועד החג – רק מי שמביא את הביכורים בין חג השבועות (=עצרת) לחג הסוכות ("חג" סתם הכוונה לחג הסוכות).

משבעת המינים – מביאים ביכורים רק מפירות של שבעת המינים,

מפירות שבהרים, מתמרות שבעמקים, ומזיתי שמן – דוקא מהפירות הכי משובחים, כנו שגדלים במקומות האלה,

מעבר הירדן – גם מפירות שגדלים בעבר הירדן המזרחי צריך להביא ביכורים.

רבי יוסי הגלילי אומר: אין מביאים ביכורים מעבר הירדן – רבי יוסי הגלילי חולק וסובר שאי אפשר להביא ביכורים מעבר הירדן המזרחי,

שאינה "ארץ זבת חלב ודבש" – שאומרים ב"מקרא ביכורים": "ויביאנו אל המקום הזה... ארץ זבת חלב ודבש", וזה לא נאמר על עבר הירדן.

שאלות על הפרשנים:

1. מהי המחלוקת בין תנא קמא לרבי יוסי הגלילי?

2. מדוע יש להביא פירות דוקא מההרים, ואילו תמרים מביאים מהעמקים?

3. לפי תנא קמא, מאיפה לומדים שמותר להביא ביכורים מעבר הירדן?

4. ע"פ הרמב"ם, איזו מעלה מיוחדת יש במצות הביכורים?

5. מאיזה מכשול באה להצילנו מצות ביכורים?

חלה

מסכת חלה פרק א', משנה א'

חמישה דברים חייבים בחלה – מי שמכין מאפה מחמישה מיני דגן חייב להפריש חלה:

החיטים, והשעורים, והכוסמין, ושיבולת שועל, והשיפון.

הרי אלו חייבין בחלה, ומצטרפין זה עם זה – ניתן לצרף יותר מסוג אחד של דגן כדי להגיע לשיעור החייב בהפרשת חלה.

ואסורין בחדש מלפני הפסח – כל המינים האלה, אסור לאכול מהתבואה החדשה שלהם עד אחרי שיקריבו את קרבן העומר ב- ט"ז בניסן.

ומלקצור מלפני העומר – וכן אסור לקצור את התבואה החדשה, לפני שקוצרים את העומר.

ואם השרישו קודם לעומר – העומר מתירן – הקרבת העומר מתירה רק תבואה שהשרישה כבר לפני ההקרבה (לפני ט"ז בניסן),

ואם לאו – אסורין עד שיבוא העומר הבא – אם התבואה לא הספיקה להשריש לפני ההקרבה, אסור לאכול מהתבואה הזאת עד הקרבת העומר שנה לאחר מכן.

שאלות על הפרשנים:

1. כיצד למדו שדוקא מינים אלו חייבים בהפרשת חלה?

2. באילו מקרים מצטרפים מינים שונים לשיעור חלה, ובאילו מקרים לא?

3. כיצד למדו שאין לקצור מינים אלה לפני קצירת העומר?

מסכת חלה פרק ד', משניות י'-י"א

נתאי איש תקוע הביא חלות מביתר – ולא קבלו ממנו – נתאי הביא חלה מישוב בחו"ל (זה לא הישוב ביתר שבארץ), ולא קבלו ממנו, כיון שאין מביאים את החלה מחו"ל לארץ.

אנשי אלכסנדריא הביאו חלותיהן מאלכסנדריא – ולא קבלו מהם.

אנשי הר צבועים הביאו ביכוריהם קודם לעצרת – ולא קיבלו מהם – כיון שיש להביא רק מחג השבועות ואילך,

מפני הכתוב שבתורה: "וחג הקציר ביכורי מעשיך אשר תזרע בשדה".

בן אנטינוס העלה בכורות מבבל – ולא קיבלו ממנו – כיון שאין להביא בכורות בהמות מחוץ לארץ.

יוסף הכהן הביא ביכורי יין ושמן – ולא קיבלו ממנו – כיון שיש להביא רק פירות ממש, ולא משקים.

אף הוא העלה את בניו ואת בני ביתו לעשות פסח קטן בירושלים – יוסף הכהן הביא את בניו הקטנים כדי לחגוג פסח שני בבית המקדש,

והחזירוהו, שלא יקבע הדבר כחובה – לא איפשרו לו, כיון שבנים קטנים חייבים במצות ראיה ברגל, רק בפסח ראשון, ולא רצו שיחשבו שההלכה היא שחייבים גם בפסח שני.

אריסטון הביא ביכוריו מאפמיא – וקיבלו ממנו,

מפני שאמרו: הקונה בסוריא – כקונה בפרוור שבירושלים – שהדין של סוריא לענין ביכורים הוא כמו ארץ ישראל לכל דבר.

שאלות על הפרשנים:

1. מה עושים עם חלות שהביאו מחו"ל, ומדוע?

2. א. מה מכונה בתורה: "ביכורים לה' "?

ב. מתי הביאו אותו, ומה היה תפקידו?

3. מנין לומדים שמצות בכור בהמה זה רק בארץ ישראל?

4. "יוסף הכהן הביא ביכורי יין..." – מהי הסתירה לכאורה מהמשנה במסכת תרומות, וכיצד ניתן לענות על הסתירה? שתי תשובות.

5. מה היתה הבעיה בכך שהעלה יוסף הכהן את בניו ובני ביתו לחגוג? שתי אפשרויות

6. מדוע לגבי סוריא יש הבדל בין מצות תרומה לבין מצות ביכורים?

מסכת כתובות פרק י"ג, משנה י"א

הכל מעלין לארץ ישראל, ואין הכל מוציאין – אדם יכול לכפות על בני ביתו לעלות איתו לארץ ישראל לגור, והוא לא יכול לכפות עליהם לצאת איתו מארץ ישראל.

הכל מעלין לירושלים, ואין הכל מוציאין – אותו דבר לגבי מי שגר בארץ ישראל ורוצה לגור בירושלים, או שגר בירושלים ורוצה לעבור למקום אחר בארץ.

אחד האנשים ואחד הנשים – בין אם זה הבעל, ובין אם זאת האשה, מי שרוצה לגור בארץ לעומת חו"ל, או בירושלים עומת שאר הארץ – ידו על העליונה.

נשא אשה בארץ ישראל, וגרשה בארץ ישראל – נותן לה ממעות ארץ ישראל – על הבעל לשלם את הסכום הכתוב בכתובה במטבע של ארץ ישראל.

נשא אשה בקפוטקיא, וגרשה בארץ ישראל – נותן לה ממעות ארץ ישראל – אם התחתן איתה בחו"ל, וגירש אותה בארץ – עליו לשלם לה במטבע של ארץ ישראל.

רבן שמעון בן גמליאל אומר: נותן לה ממעות קפוטקיא.

נשא אשה בקפוטקיא, וגרשה בקפוטקיא – נותן לה ממעות קפוטקיא.

שאלות על הפרשנים:

1. מה הם שני חלקי המשנה, ובמה עוסק כל אחד מהם?

2. מה פירוש "הכל מעלין לארץ ישראל", והאם זה בכל מצב?

3. מה הן ההשלכות ההלכתיות בזה, לענין כתובת אשה?

4. לפי החתם סופר, מתי נוהגים דינים אלה?

5. מה הוא למד מכך שגם מי שגר בארץ ישראל, יכול לכפות לעלות לגור בירושלים?

6. במה קדושת ירושלים יותר חמורה מקדושת שאר ארץ ישראל?

7. באיזה מקרה במשנה חולקים תנא קמא ורבן שמעון בן גמליאל?

מסכת בבא קמא פרק ז', משנה ז'

אין מגדלין בהמה דקה בארץ ישראל – אסור לגדל כבשים ועיזים בארץ ישראל,

אבל מגדלין בסוריא, ובמדברות שבארץ ישראל - שהמדברות רחוקים משדות וכרמים של אנשים.

אין מגדלין תרנגולין בירושלים, מפני הקדשים – שהתרנגולים נוברים באשפה, ועלולים להוציא משם שרץ מת, ולגעת עם זה בבשר של קדשים ולטמא אותו.

ולא כהנים בארץ ישראל, מפני הטהרות – לכהנים אסור לגדל תרנגולים בכל ארץ ישראל, כיון שהם חייבים לאכול חלק ממתנות כהונה בטהרה, והתרנגולים עלולים לטמא אותם.

אין מגדלין חזירים בכל מקום – אפילו בחוץ לארץ.

לא יגדל אדם את הכלב – מסוכן, שדרכו לנשוך,

אלא אם כן היה קשור בשלשלת.

אין פורסין נישבים ליונים, אלא אם כן היה רחוק מן הישוב שלשים ריס – אסור לפרוס מלכודות ליונים, אלא אם כן זה במרחק של לפחות שלשים ריס (בערך ארבעה ק"מ) מהעיר הקרובה, כדי שיצוד רק יוני בר, ולא יונים ששייכות לאנשים.

שאלות על הפרשנים:

1. ע"פ ספר כפתור ופרח, מתי נוהגים הדינים הכתובים במשנה שלנו?

2. מדוע יש הבדל בין ארץ ישראל לסוריא?

3. מה הסיבה שאין לגדל בהמה דקה בארץ ישראל, ע"פ רש"י וע"פ הרמב"ם?